Summary: Kulttuurivieras, näyttelijä Antti Luusuaniemi kannustaa suomalaisia nauttimaan ja juhlimaan enemmän. Hänen mielestään elämässä pitää olla sopivassa suhteessa samppanjaa ja maksalaatikkoa.

Siitä ei pääse mihinkään.  Antti Luusuaniemi  on erinomainen näyttelijä. Viimeisin todiste hänen kyvyistään saatiin tv-sarjassa  M/S Romantic . Luusuaniemi piirsi piinallisen tarkan kuvan wannabe naistenkaataja Kaidesta, sovinistista, jonka pullistelu ja epäonniset lähestymisyritykset saavat tuntemaan myötähäpeää.
 – Kaidelle tekisi hyvää näyttää vähän tunteita. Sehän on epävarma. Sitä olisi pitänyt halata lapsena enemmän. Ehkä se olisi voinut lukea pari kirjaakin, Luusuaniemi analysoi.
 Haastattelua tehdään Luusuaniemen toiveesta helsinkiläisen luksushotellin aamiaisella. Näyttelijä lusikoi passionhedelmää ja väittää, että kaikissa hänen tekemissään rooleissa on hänen omia luonteenpiirteitään. Niin myös Kaidessa.
 – Joitain on helpompi myöntää kuin toisia. Veikkaisin, että aika moni mies löytää Kaidesta paljon itseään. Se on tietysti volyymikysymys, kuinka paljon mitäkin.
 Luusuaniemi kuvaa Kaidea rasistiksi ja idiootiksi, mutta hyväntahtoiseksi ja rakastettavaksi sellaiseksi.
 – Jos tekee kusipään roolin, kukaan ei jaksa katsoa sitä, jos se on vain kusipää. Sen pitää olla myös pidettävä.
 Antti Luusuaniemen mielestä ei pitäisi luovuttaa liian helposti. – Kannattaa herran tähden viedä niitä juttuja eteenpäin. Jos omat paukut eivät riitä, pitää ottaa ympärille ihmisiä, jotka auttavat. Mårten Lampén / Yle
  Oikea sydänleikkaus oli Syke-kirurgille liikaa
 Paitsi naistenmiehiä Luusuaniemi on näytellyt tv:ssä hämmästyttävän usein myös lääkäreitä.  Luottomiehen  Tommi Mäkinen-Renwall on lääkäri, samoin  Sykkeen  Max Hansson ja  Juurikasvua -minisarjan Mika. Kaikki lääkäreitä.
 Luusuaniemen perhepiirissä on yllättäen useita sairaanhoidon ammattilaisia. Äiti on sairaanhoitaja, unkarilainen appiukko budapestilaisen keskossairaalan ylilääkäri ja anoppi lastenpsykiatri.
 Appiukko on jopa vienyt Luusuaniemen seuraamaan oikeata sydänleikkausta Unkarissa.
 – Olin siellä “professori” Luusuaniemi. Sydänkirurgi pyysi mut siihen aika lähelle. Sydänleikkaus on melkoinen näky myös lääkäriopiskelijoille saati sitten minulle.
 “Professoria” alkoi heikottaa ja hän joutui poistumaan salista. Luusuaniemi pisti pötkölleen käytävälle ja seurasi kolmen tunnin leikkauksen etäältä.
 – Se jäi mieleen, miten ne siellä salissa olivat. Ensin tosi keskittyneitä. Kukaan ei puhunut mitään. Kun oltiin voiton puolella, tunnelma vapautui ja ne alkoivat keskustella häistä ja synttäreistä.
 Kokemuksesta oli hyötyä  Sykettä  kuvatessa. Luusuaniemi kertoo saaneensa eräältä sydänsiirtoja ammatikseen tekevältä anestesialääkäriltä palautetta kirurgin roolistaan.
 – Fiilis  Sykkeessä  on kuulemma sama kuin oikeasti. Se tuntuu hassulta, koska olen ollut vain kerran leikkaussalissa.
 Antti Luusuaniemi pitää itseään impulsiivisena ja rohkeana. – Kun päätin, että haluan näyttelijäksi ja hain teatterikouluun, en tuntenut yhtään näyttelijää. Kun availee uusia ovia, tapahtuu uusia asioita. Mårten Lampén / Yle
 Bisnesvainu heräsi jo ala-asteella
 Luusuaniemen teatteriura alkoi jo ala-asteen kolmannella luokalla. Antilla oli tuolloin itkevän pojan rooli Hyvinkään teatterissa. Hän tuli näyttämölle väliajan jälkeen “äitinsä” käsikynkässä, tirautti itkut ja poistui lavalta.
 Rooli oli surkean pieni ja näyttelijöiden palkoissa oli toivomisen varaa. Antin bisnesvainu heräsi.
 Kun Luusuaniemi kuuli, että narikassa sai 100 markkaa per esitys ja näyttelemisestä vain 200 markkaa koko kaudessa, hän siirtyi välittömästi narikan puolelle.
 – Vaikka sanotaan, että ei ole pieniä rooleja on vain pieniä näyttelijöitä, Luusuaniemi nauraa.
 16-vuotiaana hän palasi takaisin näyttämölle ja liittyi nuorisoteatteri Flameen.
 Teatteri ei kuitenkaan ollut Luusuaniemen ainoa intohimo. Hän harrasti tosissaan myös pesäpalloa. Seura oli Hyvinkään Tahko. Sen riveissä hän voitti A-poikien Suomen mestaruuden 18-vuotiaana vuonna 1997.
 Vaikka lahjoja riitti urheiluun, Luusuaniemi haki ja pääsi toisella yrittämällä Teatterikorkeakouluun.
 – Joukkueurheilussa saa näyttää tunteita, kun tekee juoksun tai voittaa. Se on vähän sellaista äijäilyä. Teatterissa taas leikitään tunteilla koko ajan. Teatterin tekeminen tuntui paljon voimakkaamalta, Luusuaniemi perustelee.
 Teatterikorkeakoulusta Luusuaniemi kiinnitettiin suoraan Suomen kansallisteatteriin.
 Parikymppisenä alkoivat kiinnostaa elokuvat. Luusuaniemi pisti merkille, että niissä on hohtoa, erityistä glamouria ja kykyä imaista katsoja irti arjesta.
 – Muistan, kun näin  Notting Hillin , ja ajattelin, että vitsi, tuollaista elämän pitäisi olla, Luusuaniemi sanoo.
 Antti Luusuaniemen lapsuus Hyvinkäällä oli onnellinen. Isä ja äiti olivat läsnä elämässä ja harrastuksissa. – Broidilla ja minulla on kummallakin hyvä itsetunto. Vanhemmat osasivat rakentaa sen. Mårten Lampén / Yle
 Uskaltakaa juhlia ja avata turpanne
 Samaa Hollywoodin taikapölyä Luusuaniemi tuo nyt omille elokuvajuhlilleen, jotka hän perusti kaksi vuotta sitten Hyvinkäälle. Red Carpet -festivaaleilla tähdet kuljetetaan paikalle edustusautoilla ja johdatetaan punaista mattoa pitkin saliin.
 Luusuaniemen mielestä suomalaisten pitäisi ylipäätään juhlia enemmän, antaa palaa ja uskaltaa näyttää hyvältä. Se ei ole vain filmitähtien etuoikeus.
 – Tarvitaan pilkettä, sitä että nautitaan elämästä, eikä mietitä, että voinko mä tai kehtaanko mä. Jos on jotain ideoita, mitä tahansa, pitää avata turpansa.
 Ja sitä Luusuaniemi on tehnyt. Ideoinut ja vienyt “juttuja” eteenpäin. Jutut ovat saaneet näyttelijän irtisanomaan itsensä Kansallisteatterista, ryhtymään elokuvajuhlien taiteelliseksi johtajaksi, näyttelemään tv-sarjoissa ja valkokankailla, ottamaan vastaan elokuvapäällikön työn Nelosella ja perustamaan useita firmoja.
 Luusuaniemi kertoo, että moni kysyy, miten hän ehtii kaiken tämän. Itse hän ihmettelee, pitäisikö hänen olla väsynyt. Sehän on vain asennekysymys.
 – Suhtautuuko niin, että vittu mulla on paljon töitä, vai että vitsi mulla on paljon makeita duuneja.
 "Elämässä pitää olla samppanjaa ja maksalaatikkoa"
 Aika on nykyisin kortilla, mutta hohdosta Luusuaniemi ei tingi. Pari vuotta sitten Luusuaniemi antoi  Glorialle  haastattelun, josta voi päätellä, että näyttelijän arki on keskivertoa hohdokkaampaa.
 Lehti kertoi, että Luusuaniemi ajaa valkoisella jaguaarilla, harrastaa viinejä ja on kulinaristi, jonka kotona helsinkiläisen huippuravintolan kokki käy misaamassa eli esivalmistelemassa ruokia.
 – Ai niin, se oli se juttu, jonka jälkeen kaverit kysyivät, että vittuileeko se, Luusuaniemi nauraa.
 Ei vittuile. Auto on tätä nykyä jaguaaria arkisempi – mersu – mutta edelleen Luusuaniemi ajattelee, että elämä voi olla hohdokasta.
 – Kun aikaa on vähän, miksi syödä maksalaatikkoa, Luusuaniemi aloittaa ja korjaa heti perään syövänsä sitäkin silloin tällöin: punajuurisalaatin ja kananmunan kera.
 – Mun mielestä elämässä pitää olla sopivassa suhteessa samppanjaa ja maksalaatikkoa, hän muotoilee.
 Antti Luusuaniemi on seurannut Sykkeen kirurgin roolia varten myös oikeata sydänleikkausta. – Leikkauksessa on draama läsnä koko ajan. Hoitajilla ja lääkäreillä täytyy olla valtava stressinsietokyky. Nostan hattua. Mårten Lampén / Yle
 Ero teatterista tuntui haikealta
 Jostain hän on kuitenkin joutunut luopumaan. Luusuaniemi sanoi tammikuussa itsensä irti Kansallisteatterista.
 – Se tuntui haikealta. Kansallisteatterin ansiosta olen näyttelijänä sitä, mitä olen. Siellä olen oppinut kaivamaan itsestäni tarvittavat jutut salamannopeasti. Se on hyödyksi kameratyössä, jossa sitä aikaa ei ole.
 Viimeiseksi rooliksi Kansallisteatterissa jäi vuoden 2017 nimiosa  William Shakespearen  klassikossa  Macbeth .
 Moni näyttelijä antaisi vasemman kätensä päästäkseen taloon. Miksi Luusuaniemi otti ja lähti?
 – Siitä huolimatta, että elämäni kuulostaa nyt siltä, että en ole ikinä himassa, olen esimerkiksi tämän viikonlopun kotona. Lauantaina ja sunnuntaina mun ei tarvitse mennä minnekään. Jos olisin teatterissa, mulla olisi lauantaina kaksi esitystä, hän perustelee.
 Luusuaniemi haluaa viettää enemmän aikaa perheensä, tyttäriensä  Lunan , 6, ja  Ellan , 13, sekä unkarilaisen vaimonsa  Lili Zoe Ermezein  kanssa. Emerzei työskentelee mainosalalla ja on Mirum Agencyn strategiajohtaja.
 Elokuvatuotannoissa on liian monta kokkia
 Toukokuussa Luusuaniemi nimitettiin Nelonen median kotimaisen elokuvan päälliköksi. Tulevatko kollegat nyt hattu kourassa Luusuaniemen luo? Eivät kuulemma tule.
 – Samalla tavalla ne soittelee Lusulle kuin ennenkin.
 Lusulla on nyt mahdollisuus vaikuttaa kotimaiseen elokuvaan. Mikä siinä mättää eniten? Luusuaniemen mielestä kaikki lähtee käsikirjoituksesta. Niiden tekemiseen pitäisi olla enemmän aikaa ja rauhaa ja niihin pitäisi satsata enemmän.
 – Käsikirjoittajille pitäisi sanoa: tossa on sulle vuosi, saat sen verran rahaa, että pystyt keskittymään vain tähän.
 Sekin on Luusuaniemen mielestä ongelmallista, että tuotannossa on useita rahoittajia, jotka kaikki haluavat viedä produktiota omaan suuntaansa. Hyvä alkuidea voi hukkua matkalla.
 – Jos elokuvasäätiöstä sanotaan, että mä en näe tätä, käsikirjoitusta muokataan niin kauan, että ne näkee sen.
 Luusuaniemi kertoo esimerkin  Veijarit -elokuvasta, jossa hän oli mukana. Valkokankaalle päätyi 27. versio.
 – Enkä ole ollenkaan varma, että se oli paras, Luusuaniemi sanoo.
 Luusuaniemen mielestä on helppo mennä tuotantoon, jossa kaikki tietävät, mitä ollaan tekemässä ja jossa jollakin on valta ja näkemys.
 – Pitäisi luottaa siihen, kenen veto se on, on se sitten ohjaaja tai käsikirjoittaja. Jos joutuu tekemään paljon kompromisseja, se näkyy lopputuloksessa.
 – Elämässä on tärkeätä, että uskot itseesi ja luotat toisiin ihmisiin. Silloin pystyt tekemään myös yhteistyötä, Antti Luusuaniemi sanoo. Mårten Lampén / Yle
 "Aika on tärkeintä, mitä meillä on"
 Kahden päivätyönsä sekä tv- ja elokuvarooliensa lisäksi Luusuaniemi on yrittäjä ja monessa firmassa mukana. Yksi yrityksistä järjestää kiinalaisille matkapalveluita, toinen keskittyy henkilövaikuttamiseen.
 – Se on mielenkiintoista, koska olenhan minäkin jonkin sortin henkilövaikuttaja. Käytän sitä kauppatavarana koko ajan.
 Luusuaniemen FB-sivuja selatessa huomaa, että verkostot ovat laajat ja nimekkäät. Samoissa kuvissa poseeraavat julkisuudesta tutut tähdet  Renny Harlinista   Mikko Leppilampeen  ja  Aku Hirviniemestä   Elena Leeveen .
 Luusuaniemi uskoo, että kun availee uusia ovia, voi tapahtua uusia asioita. Aina niin ei käy, ei vaikka olisi "kuinka helvetisti" nähnyt vaivaa. Silloin pitää vain mennä eteenpäin. Auttaa, jos on, kuten Luusuaniemi itseään kuvailee, impulsiivinen ja rohkea.
 – Pystyn kuitenkin tekemään myös pitkäjänteisesti duunia, enkä tee mitään sillä tavalla, että se söisi kaiken muun. En ole ehdoton. En ajattele, että mun on pakko päästä tohon ja kaikki muu saa kärsiä.
 Tänä syksynä Luusuaniemi täyttää 40 vuotta. Se herättää ajatuksia.
 – Miten helvetissä aika voi mennä näin nopeasti? Aikaa ei ole rajattomasti ja se on tärkeintä, mitä meillä on, Luusuaniemi sanoo.
 Juttusarjan aiemmat kulttuurivieraat löydät  täältä .

Näyttelijä Antti Luusuaniemi voitti pesäpallon SM-kultaa, mutta elokuvien glamour kiinnosti enemmän: “Kun näin Notting Hillin, ajattelin että tuollaista elämän pitäisi olla”


Summary: Italialainen muotoilu elää klassikoista, mutta kuka suunnittelisi uuden Vespan?

Vaatekaapilla on kirkkaansiniset silmät, korvissaan pitkät korut ja päässään seppele. Suun virkaa toimittaa pitkä peili.
 Peilistä kurkistaa hymyilevä, mintunvihreään kuviomekkoon pukeutunut milanolainen suunnittelija  Elena Salmistraro , 35.
 Värikäs vaatekaappi on nuoren suunnittelijan uusin tuotos, jota hän on tullut esittelemään alan tärkeimpään tapahtumaan, Milanon designviikolle.
 Salmistraro suunnittelee värikkäitä ja leikkimielisiä huonekaluja, valaisimia ja keraamisia koriste-esineitä, joissa lähes kaikissa on suunnittelijan tavaramerkiksi muodostunut värikäs eläin- tai ihmishahmo.
 Elena Salmistraron suunnittelema värikäs vaatekaappi oli esillä Milanon designviikolla huhtikuussa.  Tommaso Tanini
 Messuilla tuntuu, että kaikki tuntevat hänet: tämän tästä on jäätävä vaihtamaan kuulumisia ohikulkijoiden kanssa. Halauksia sataa oikealta ja vasemmalta, ja poskisuukot vaihtuvat.
 Eikä ihme, sillä Salmistraro kuuluu Italian kiinnostavimpiin ja palkituimpiin nuoriin muotoilijoihin.
 Poskisuukottelijat hätistettyään Salmistraro kuitenkin puuskahtaa, että nuorilla suunnittelijoilla ei todellakaan ole Italiassa helppoa.
 – Moni nuori lahjakas muotoilija on joutunut lähtemään ulkomaille. Sanon suoraan, että Italia on vanhojen tapojen ja ihmisten maa.
 – Minunkin tieni on vasta alussa, ja olen tehnyt sen eteen todella paljon töitä.
 Italiassa nuorten suunnittelijoiden on vaikea päästä estradille, sillä se on jo täynnä. Toisen maailmansodan jälkeen esiin nousseiden muotoilijanerojen rooli on yhä valtava.
 Monen kodinsisustajan silmissä  skandinaavinen muotoilu onkin alkanut näyttää italialaista ajankohtaisemmalta – ja luonnonmateriaalien käytön ansiosta myös kestävämmältä. Sitä se ei kuitenkaan välttämättä ole, sanoo Aalto-yliopiston kalustesuunnittelun professori ja suunnittelija  Ville Kokkonen .
 Mutta annetaan hänen ensin kertoa, miksi klassikkotuotteet ovat Italiassa niin korkeassa arvossa.
 – Italiassa arkkitehtuuri- ja muotoilukulttuurin arvostus on historiallisesti ollut valtava. Se tulee italialaiselle jo äidinmaidossa, Kokkonen sanoo.
 Kokkosen mukaan italialaisen muotoilun avainhahmot syntyivät 1920–30-luvuilla ja olivat koulutukseltaan arkkitehtejä.
 Aldo Rossi  oli keittiötarvikkeita valmistavan Alessin luottosuunnittelija.  Gio Ponti  muistetaan esimerkiksi hänen huonekalumerkki Cassinalle suunnittelemistaan tuoleista.  Ettore Sottsass  puolestaantunnetaan muun muassa Olivetti-kirjoituskoneiden suunnittelijana ja Memphis-merkin perustajana.
 – Kun Italiaa rakennettiin uudelleen sotien jälkee ja teollisuus alkoi nousta, heistä tuli muotoilualan suuria tekijöitä.
 Vuonna 1908 perustettu Olivetti tuli tunnetuksi esimerkiksi laskimista ja kirjoituskoneista. Kuvassa Marcello Nizzolin vuonna 1949 suunnittelema Lettera 22 -kirjoituskone.  Tommaso Tanini
 Muotoilukulttuurista tuli toisessa maailmansodassa hävinneelle Italialle arvokas ylpeyden aihe ja identiteetin kannattelija. Maassa alettiin suunnitella kalusteita, valaisimia, ajoneuvoja ja keittiötarvikkeita, joita tuotettiin pohjoisen Italian maakunnissa.
 Monia näitä Italiassa syntyneitä ikonisia tuotteita on rakastettu vähän kaikkialla länsimaailmassa.
 Myös Suomessa koteja ovat  koristaneet Kartellin lamput ja Cassinan tuolit. Keittiön liedellä ovat porisseet italialaiset kahvipannut. Joku on ajanut Fiatilla, toinen Vespalla, ja monesta mummolasta löytyy Olivettin kirjoituskone.
 Suunnittelija Elena Salmistraro nimeää lempiesineekseen Aldo Rossin Alessille suunnitteleman Cupola-kahvipannun.
 – Se oli meillä kotona, kun olin pieni. Muistan, että ihailin sen täydellistä muotoa, Salmistraro tunnelmoi.
 Salmistrarokin muistelee Rossin kaltaisia muotoilun suurmenestyjiä ihaillen.
 Cupola-kahvipannu on yksi Alessin kuuluisimmista tuotteista ja porisee edelleen monessa italialaisessa keittiössä. Sen suunnitteli Aldo Rossi vuonna 1988. Tommaso Tanini
 – Italian suunnittelu oli radikaalia, persoonallista. Esimerkiksi Memphis-merkki on hyvä esimerkki siitä, että muotoilualalla kapinoitiin. Vahinko vaan, että enää kukaan ei kapinoi, paitsi ehkä minä itse, Salmistraro sanoo hymyillen.
 Professori Ville Kokkosen mukaan italialaismuotoilun menestyneet yritykset ovat jatkaneet työntekoa vanhempien maestrojen kanssa ja pyörineet lähinnä 1960–80-luvuilla keksittyjen klassikoiden voimalla.
 – On tietty tuote, joka myy vuosittain tietyn määrän. Sillä pysytään pystyssä. Mutta on hankalaa keksiä itseään uudelleen, ja satsaus tuotekehitykseen ja uuden luomiseen on vähän kiikun kaakun.
 Kokkonen on työskennellyt muun muassa huonekaluyhtiö Artekille, jonka kautta hän on tutustunut italialaiseen kalustealaan. Nykyään hänellä on Sveitsissä oma suunnittelutoimisto.
 – Freesiä uutta sukupolvea, joka olisi vallannut Italian muotoilun 2000-luvulla, ei mielestäni ole, hän sanoo.
 Italian muotoilun helmiä Milanon designmuseo Triennalessa. Etualalla Flos-merkin Arco-valaisin, jonka suunnittelivat Achille ja Pier Giacomo Castiglioni vuonna 1962.  Tommaso Tanini
 Muotoilualaan on vaikuttanut  myös Italiaa pitkään riivannut talouden pysähtyneisyys, joka ei ole ottanut hellittääkseen.
 Ilmiö näkyy alan yritysten viime aikojen menestyksessä: Alessi sulki viime vuonna 140 myyntipistettä, kahvipannuja valmistava Bialetti on konkurssin partaalla ja kalusteyhtiö Poltrona Frau myytiin vuonna 2014 Yhdysvaltoihin.
 Italian talous on laahannut alamaissa koko Elena Salmistraron työuran ajan. Kun hän valmistui Milanon teknillisestä yliopistosta teollisen muotoilun linjalta reilu vuosikymmen sitten, työllisyysnäkymät olivat todella kehnot.
 Salmistraro teki hanttihommia päivät ja valvoi yöt miettien, miten edetä uralla.
 – Se oli hankalaa aikaa. Lähetin satoja sähköposteja alan yrityksiin, mutta kukaan ei vastannut. Pankissa työskennelleet vanhempani sanoivat, että suunnittelu ei ole oikeaa työtä, Salmistraro muistelee.
 Sitten nuori suunnittelija meni keramiikkakurssille ja alkoi luoda uutta itse.
 – Kouluaikanani vietin iltapäivät piirustuskoulussa hirviöhahmoja piirtäen. Pelkäsin niitä, mutta samalla ne kiehtoivat. Olin ujo lapsi, joten ne pitivät minulle seuraa, Salmistraro kertoo.
 Mielikuvitushahmot tulivat osaksi hänen suunnitteluaan. Pian Salmistraro perusti oman toiminimen ja kiersi esittelemässä keramiikkaesineitään alan tapahtumissa.
 Bocca (suom. suu) on italialaisen Gufram-huonekalumerkin alunperin yksityisasiakkaalle suunnittelema sohva, josta tuli sittemmin kuuluisa tuote. Tommaso Tanini
 Ensimmäinen läpimurto tuli vuonna 2011 samaisilla Milanon huonekalumessuilla, joilla nyt Salmistraron tapaamme. Silloin maineikas suunnittelutoimisto Superstudio valitsi hänen työnsä näyttelyynsä.
 – Siellä minä olin hassujen, itse tuottamieni hahmojen kanssa. Kai minut joku huomasi, kun aloin saada yhteydenottoja kuin tyhjästä, Salmistraro hymähtää.
 Alkoi yhteistyö keramiikka-alan yritys Bosan kanssa. Sittemmin hän on tehnyt yhteistyötä kansainvälisten jättimerkkien kuten Applen kanssa sekä pitänyt näyttelyä designmuseo Triennalessa. Kaksi vuotta sitten Milanon huonekalumessut valitsi hänet vuoden nuoreksi suunnittelijaksi.
 Tänä vuonna Milanon messuilla  kiinnostavat selvästi luonnonmateriaalit ja kestävyys. Puukalusteitaan esitteleviä skandinaaveja tulee vastaan joka nurkalla.
 Pohjoismainen muotoilu markkinoi itseään monesti ekologisuus- ja kestävyysmielikuvilla. Professori Ville Kokkosen mukaan perinteinen pohjoismainen muotoilu kestääkin aikaa.  Aino  ja  Alvar Aallon  ja tanskalaisen  Hans J. Wegnerin  tuotteet ovat esimerkkejä tästä.
 2000-luvulla noussut uusi skanditrendi sen sijaan on hänestä aivan eri asia. Se koostuu Kokkosen mukaan tuotteista, jotka imitoivat perinteistä skandinaavista muotoilua, mutta eivät ole välttämättä edes syntyneet Pohjoismaissa. Niistä puuttuu usein ajatus ajattomuudesta.
 – Tällaisen skandimuotoilun nousu on ohimenevä ilmiö.
 Ruotsalaisen Ikean lisäksi Tanska on ainoa Pohjoismaa, joka on onnistunut lyömään trendin rahoiksi, hän sanoo. Kokkosen mukaan tanskalaiset yritykset ovat panostaneet muotoilussa pintapuoliseen esteettiseen nopeuteen.
 – Tehdään oikealla väripaletilla sievää skandinaavista, ei mitään radikaalia. Kaikki näyttää keskenään niin samanlaiselta, ettei patentteja voi hakea. Nämä tullaan unohtamaan 10 vuoden päästä, kun trendi on ohi, hän sanoo.
 Kokkosen kanssa yhtä mieltä on Milanon designmuseon Triennalen kansainvälisten asioiden koordinaattori  Marco Sammicheli . Hän on ollut mukana järjestämässä suunnittelijavaihtoja Tanskan ja Italian välillä ja tuntee pohjoismaista muotoilua hyvin.
 Milanon designmuseon koordinaattorin Marco Sammichelin mukaan uusi italialaismuotoilun klassikko voisi olla vaikkapa baarijakkara. “Koska italialaisessa muotoilussa on aina ollut tärkeää yhdistää ihmisiä”, hän sanoo. Tommaso Tanini
 Sammichelin mukaan uudesta skandimuotoilusta löytyy myös aikaa kestävää muotoilua tekeviä merkkejä, kuten ruotsalainen Hem.
 – Mutta myös Hayn kaltaisia merkkejä, joiden katalogeissa tavaroiden kiertonopeus on ripeää kuin muotialalla. Ne nuuskivat hetken trendit ja vievät tuotannon Kaakkois-Aasiaan. On kuin sisustaisi kotiaan tuotteilla, jotka eivät ole pysyviä.
 Kokkosen mukaan italialaismerkeistä harva on vienyt tuotantoaan Aasiaan ja nekin, jotka ovat tehneet niin, ovat palanneet Pohjois-Italiaan.
 Sammicheli katsoo, että talouskriisi on tehnyt italialaiselle muotoilulle jopa hyvää.
 – Kriisi on puhdistanut kaiken ylimääräisen ja turhan. Uskon, että kriisi ja kärsimys synnyttää jotain voimakasta ja tuo keskiöön taas sen, mikä on olennaista.
 Huonekaluvalmistaja Kartell tunnetaan Suomessakin esimerkiksi lampuistaan. Kartell järjesti 70-vuotisnäyttelynsä Milanossa designviikon aikaan huhtikuussa. Tommaso Tanini
 Myös Elena Salmistrarolle on tärkeää,  että se, mitä hän suunnittelee, kestää aikaa. Lapsuuden mielikuvituskaverit auttavat.
 – Minä suunnittelen hahmoja eli vähän kuin kavereita, joihin ihmiset kiintyvät. Ei niitä halua ikinä heittää pois. Ajattelen esineiden kestävyyttä sitä kautta, Salmistraro kertoo.
 Yleisemmin Salmistraro on silti sitä mieltä, että ympäristön varjelemiseen liittyvät arvot ovat alkaneet näkyä vasta pikkuhiljaa Italian muotoilussa ja muutenkin yhteiskunnassa.
 Hän itse on hiljattain tehnyt ensimmäisen projektinsa, jonka ytimessä on ympäristö: kestävät juomapullot, joilla pyritään vähentämään valtaisaa muovipullojen käyttöä.
 – Nuorempi sukupolvi on tässä selkeästi edellä. Me ajattelemme ympäristöä koko ajan enemmän. Myös sen takia olisi tärkeää, että meitä näkyisi alan yrityksissä enemmän, hän miettii.
 Vaikka moni muu nuori suunnittelija lähtee, Salmistraro aikoo jäädä Milanoon. Hän näkee, että ikoninen muotoilukaupunki ja muotoiluala on kehittymässä, vaikka muutos onkin hidasta.
 – Täällä kuplii pinnan alla, ja haluan olla osa sitä. Taistella muutoksen puolesta omassa kotimaassani.

"Skandimuotoilun nousu on ohimenevä ilmiö" – Italian nuoret suunnittelijat koettavat tehdä itselleen tilaa klassikoiden keskelle


Summary: Kaikkien ei kannata ottaa korkosuojaa. Riskinottokyky ratkaisee, sanoo professori Elias Rantapuska.

Yhä useampi suomalainen haluaa suojautua nousevilta koroilta, vaikka juuri mikään ei viittaa siihen, että markkinakorot pian nousisivat.
 Kolmannes suomalaisista on suojannut lainansa korkokaton avulla ja yli 40 prosenttia lainanottoa suunnittelevista aikoo ottaa korkokaton, ilmenee pankkien edunvalvontajärjestön Finanssialan teettämästä  tutkimuksesta .
 Sekä korkokaton ottaneiden että sitä suunnittelevien osuus on kasvanut. Finanssialan kaksi vuotta sitten tekemässä tutkimuksessa korkokaton oli ottanut neljännes lainaajista ja alle kolmannes suunnitteli sitä.
 Miksi korkosuojauksen suosio kasvaa, vaikka korkojen ei aivan pian odoteta nousevan?
 Yksi selitys on nopeasti muuttunut taloudellinen tilanne.
 – Tutkimus tehtiin alkuvuoden aikana, jolloin vielä näytti, että korkokäänne on tulossa ja mediassakin puhuttiin, että on hyvä varautua korkojen nousuun, sanoo Finanssialan pääekonomisti  Veli-Matti Mattila .
 Kevään aikana muun muassa Yhdysvaltain ja Kiinan välisen kauppasodan riski on kasvanut ja korkonäkymä on muuttunut, Mattila sanoo.  Talouskasvu hiipuu  ja keskuspankkien koronnostot  siirtyvät aina vain eteenpäin .
 Silti tässäkin tilanteessa korkosuoja kiinnostaa: esimerkiksi Nordean uusista asuntolainoista yli puolet suojataan korkoriskiltä, pankista kerrotaan.
 Työttömyys, avioero, kuolema – ja korot
 Korkokatto tarkoittaa sitä, että lainanottaja maksaa pankille siitä, että lainan korko ei nouse ennalta sovitun rajan yläpuolelle, vaikka markkinakorot kohoaisivat tuntuvasti.
 Mutta onko korkojen nousua vastaan suojautuminen tässä taloustilanteessa järkevää?
 Vastausta voi etsiä tilastoista ja historiasta. Uuden asuntolainan keskimääräinen takaisinmaksuaika on Finanssialan tutkimuksen mukaan hieman yli 20 vuotta.
 Korkojen ennustaminen pitkälle tulevaisuuteen on hankalaa, mutta omaa taloustilannettaan voi arvioida ja pohtia, millaista riskiä se kestää.
 Tavallisen ihmisen  reaalitalouden  isoimpia riskejä ovat esimerkiksi työttömyys, avioero ja läheisen kuolema, sanoo professori  Elias Rantapuska  Aalto-yliopiston kauppakorkeakoulusta.
 Lisäksi monen taloutta varjostaa  finanssiriski :
 – Suomessa on kansainvälisessä vertailussa hirveän suuri osa asuntolainoista kiinni vaihtuvassa korossa, joka aiheuttaa sen, että ihmisillä on suuri piilevä finanssiriski.
 Asuntolainaa ottaessa kannattaa miettiä, millainen elämäntilanne itsellä on viiden tai kymmenen vuoden päästä ja mitä keinoja on käytettävissä, jos korot ovat nousseet, professori Elias Rantapuska neuvoo. Aalto-yliopisto
 Se tarkoittaa siis sitä, että asuntolainan korko vaihtelee markkinatilanteen mukana ja lainan kuukausittaiset hoitokulut voivat äkkiä kasvaa jopa satoja euroja, riippuen siitä, kuinka suuri lainapääoma on.
 – Jos korot lähtevät nousuun, se voi aiheuttaa aikamoisen tiukkaa taloutta monelle asuntovelalliselle.
 Markkinoilla määräytyvien  euribor-korkojen  historia ulottuu vuosituhannen vaihteeseen, ja korkeimmillaan asuntolainaajien suosikki, 12 kuukauden euribor on ollut noin viisi ja puoli prosenttia.
 – Mutta menneisyys ei ole tae tulevasta, ja korkeampiakin korkoja voidaan tulevaisuudessa nähdä, Mattila muistuttaa.
 Rantapuskakin pitää euriborien nousua seuraavien kymmenen vuoden aikana yli kymmeneen prosenttiin erittäin epätodennäköisenä, mutta ei kuitenkaan mahdottomana.
 Riskin vaikutuksen arviointi omalla kohdalla kannattaa joka tapauksessa tehdä.
 Mieti, kestätkö vähän vai paljon riskiä
 Korkoriskiä voi hallita monilla eri tavoilla, Elias Rantapuska sanoo.
 – Helpoin tapa on jättää riski ottamatta, eli pitää asuntolaina hyvin maltillisena, mutta se voi olla pääkaupunkiseudulla hyvin vaikeaa, ellei ole muuta varallisuutta.
 Jos taas on valmis ottamaan ison riskin, ja haluaa säästää, kannattaa sitoa koko laina vaihtuvaan korkoon, hän sanoo. Näin iso osa suomalaisista tekeekin.
 Jos haluaa vähentää korkoriskiä, voi sitoa koko lainan tai osan siitä kiinteään korkoon, tai ottaa lainaan korkokaton, jolloin on tiedossa pidemmällekin ajalle, kuinka paljon lainanhoitoon kuluu rahaa.
 Kiinteästä korosta ja korkokatosta joutuu maksamaan enemmän kuin vaihtuvaan korkoon sidotusta lainasta, mutta sitä voi ajatella vakuutusmaksuna. Rahalla ostetaan mielenrauhaa.
 ASP-lainan saaneet voivat onnitella itseään, sillä lainan ehtoihin kuuluu, että valtio maksaa osan koroista, jos ne nousevat tietyn rajan yli.
 Korkojen nousuun voi myös varautua säästämällä tai myymällä tarvittaessa muuta omaisuutta kodin säilyttämiseksi, jos korot nousevat niin, että lainan takaisinmaksu vaikeutuu.
 – Jos on vaikka osakkeita, niin myy niitä ja pienentää lainan määrää, Rantapuska sanoo.
 Miltä elämä näyttää viiden tai kymmenen vuoden päästä?
 Korkojen nousuun varautumiseen ei ole yhtä tapaa.
 Riskinottokyky ratkaisee, mutta mitään yleispätevää ohjetta, joka toimisi kaikille kaikissa tilanteissa, ei ole, koska jokaisen taloustilanne on yksilöllinen, Elias Rantapuska sanoo.
 Professori kehottaa jokaista lainanottajaa tekemään  skenaarioanalyysin  eli laskemaan omat tulot ja menot, ja katsomaan, miltä oma talous näyttää, jos asuntolainan korko nousee viiteen tai jopa kymmeneen prosenttiin.
 Laske Ylen asuntolainalaskurilla, miten lainakulut muuttuvat, kun korko muuttuu
 Pankeissa tällainen stressitesti tehdään kuudella prosentilla eli arvioidaan, miten suureksi asuntolainan kulut kasvavat, jos korko on kuusi prosenttia. Kulut eivät saisi ylittää 40 prosenttia kotitalouden käytettävissä olevista tuloista.
 Sitten pitää miettiä, millainen elämäntilanne itsellä on viiden tai kymmenen vuoden päästä ja mitä keinoja on käytettävissä, jos korot ovat nousseet, Rantapuska neuvoo.
 – Jos huomaa, että ollaan kovin pahasti pakkasella, niin katsoo, mitä vaihtoehtoja on.
 Onko ehtinyt kerryttää omaisuutta, jota voisi myydä? Onko mahdollisuutta vaihtaa työpaikkaa paremmin palkattuun tai lisätä työtunteja? Onko tulossa perintöä, jonka avulla lainaa voisi lyhentää?
 Tai ovatko perheen tulot tulevaisuudessa suuremmat esimerkiksi urakehityksen takia, tai siksi että lasten kasvettua molemmat vanhemmat tekevät taas sataprosenttista työaikaa?
 – Jos elämässä on isoja riskejä ja niihin pystyy kohtuullisilla kustannuksilla varautumaan ja se vähentää stressiä, niin se voi olla monelle hyvä vaihtoehto, Rantapuska muotoilee.
 Korkosuojan hintaa on vaikea arvioida
 Korkosuojan ongelma on Rantapuskan mukaan se, että sen hintaa on vaikea arvioida, toisin kuin vaikkapa asuntolainassa, jonka hinnasta näkee heti, mikä on pankin kate (marginaali) ja mikä on markkinoiden hinta lainalle (viitekorko, johon laina on sidottu).
 – Ainoa tapa on pyytää tarjouksia eri pankeista ja vertailla niiden ehtoja, Rantapuska kritisoi.
 Omaan lainaansa hän ei nyt ottaisi korkokattoa, vaan sitoisi osan lainasta kiinteään korkoon. Professorille stressitesti kuuden prosentin korolla ei tuota harmaita hiuksia.
 – Kyllä se tuntuisi, mutta vielä ei olisi tarpeen myydä kotia, vaan pikemminkin jäisi ehkä ulkomaanmatka tekemättä, tai lykättäisiin auton ostoa, Rantapuska pohtii koronnousun vaikutuksia.
 Lue lisää:
 Korkojen nousu siirtymässä 2020-luvulle – Ota nämä neljä asiaa huomioon, jos harkitset pankin tarjoamaa korkosuojaa asuntolainallesi
 Miten pääset kiinni ensiasuntoon? 5 vinkkiä asuntolainan oman rahoitusosuuden säästämiseen
 Asuntolainasta pankille maksettava hinta on laskenut jo lähes viisi vuotta – kilpailutuksella voi säästää jopa satasia: "Suomessa on Euroopan halvimmat asuntolainat"
 Euribor uudistuu ja jämäköityy – kallistuvatko vai halpenevatko asuntolainat?

Korkokaton suosio on noussut, vaikka korot ovat epätavallisen alhaalla – Professori: On muitakin tapoja varautua asuntolainan kallistumiseen


Summary: Voiko Suomi pärjätä kansainvälisessä kilpailussa, jos kasvatusalan taso tipahtaa, kysyy opettaja Tommi Kinnunen.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 – Joko pian mennään tarhaan? muksu kysäisee kesken leppoisan lauantai-iltapäivän.
 Luulin, että kaikilla oli kivaa, kun puuhastelimme yhdessä mökin puutarhassa, mutta lapsen mielessä siintelivät jo maanantain hauskuudet.
 Vanhempana en voi muuta kuin kiittää työntekijöiden ammattitaitoa.
 En ihmettele  sitä lainkaan. Viisivuotiaamme on kunnallisessa päiväkodissa, jossa hän on viihtynyt erinomaisesti. Me aikuiset näemme paikassa 70-luvun betonirakennuksen, jonka pihan sadevedet syöksyvät suoraan kivijalkaan, mutta talon sisällä henkilökunta on erinomaista. Vanhempana en voi muuta kuin kiittää työntekijöiden ammattitaitoa. Vaikka tilat ovat epäkäytännölliset, ovat lapset saaneet kokea ja oppia sellaista, mitä kotona ei osata edes kuvitella.
 Lapsi myös puhuu henkilökunnasta kotona, muistelee aamuhaleja ja retkiä takapihalle, laulaa oppimiaan lauluja ja opettaa vanhemmilleen kuukausien järjestystä. Ikinä hänen mieleensä ei ole tullut ehdottaa, ettei päiväkotiin mentäisi. Vanhemmatkin osallistetaan, sillä varhaiskasvatusopettaja lähettää meille huoltajille säännöllisesti tietoa, miten viikko on sujunut ja millaisiin ilmiöihin ensi viikolla tutustutaan.
 Näin ei kuitenkaan ole ehkä kauan. Viiden vuoden aikana varhaiskasvatuksen opettajakoulutuksen hakijamäärät ovat  tipahtaneet 40 prosenttia , Itä-Suomessa jopa kuusikymmentä. Opetusministeriön oman selvityksen mukaan jopa 34 prosenttia nykyisestä henkilökunnasta  on vaihtamassa alaa .
 Varhaiskasvatus ei ole henkilöstökadon kanssa yksin, sillä myös peruskoulun opettajankoulutus on menettänyt suosiotaan. Esimerkiksi Helsingin yliopiston luokanopettajakoulutukseen haki  vuonna 2012  yhteensä 2283, mutta tänä vuonna enää  1127 kiinnostunutta . Vastaavia romahduksia on kaikkialla, kuten vaikkapa Rauman luokanopettajakoulutuksessa hakijamäärä on tipahtanut neljässä vuodessa  1489:stä 949:ään . Aineenopettajakoulutuksen opiskelupaikat jäivät Talouselämä-julkaisun mukaan täyttymättä jo  vuosituhannen vaihteessa .
 Niissä rakennuksissa päättötodistuksen lisäksi moni lapsi saa astman, työntekijä taas pitkän uran päätteeksi sieni-infektion.
 Syitä hakijamäärän tipahtamisen ja työntekijäkadon takana  on monia. Lasten työpaikkojen kosteus-, home- ja sisäilmavaivat ovat niin yleisiä, että Ylen kyselyyn vastanneista kouluista liki  60 prosenttia kertoi ongelmia havaitun . Niissä rakennuksissa päättötodistuksen lisäksi moni lapsi saa astman, työntekijä taas pitkän uran päätteeksi sieni-infektion. Ainoastaan kaksi viidestä Suomen koulusta ei ole riski terveydelle.
 Toinen syy ammatin kiinnostuksen vähenemiseen on työn määrän ja vaatimusten lisääntyminen. Ryhmäkoot ovat suuret aina varhaiskasvatuksesta yläkouluihin asti. Opetussuunnitelmiin kerta kerralta pakataan lisää opetettavia asioita, vaikka oppituntien määrä on  opetushallituksen tutkimuksen mukaan  Pohjoismaiden pienin. Siinä kun tanskalainen saa koulu-uransa aikana melkein 11 000 tuntia opetusta, on suomalaisen lapsen pärjättävä 6327 tunnilla. Valtava määrä asioita pitäisi ehtiä opettamaan olemattoman pienessä ajassa. Vielä vaikeampaa on lapsella, sillä oppiminen on opettamista hitaampaa puuhaa.
 Lisäksi varhaiskasvatuksen ja peruskoulun ongelmat typistetään yleensä henkilökunnan osaamisen ongelmiksi, ja siksi keskusteluissa vaikkapa syrjäytyvän lapsen pärjääminen tuntuu olevan kiinni ainoastaan siitä, onko opettaja riittävän pätevä. Se on kätevää: kun vaikeudet henkilökohtaistetaan opettajatasolle, ei tarvitse puhua tuesta, rahoista tai rakenteista. Siksi koulun uudistaminen vaikuttaa jääneen opettajan henkilökohtaisten ominaisuuksien ruotimiseen. Kyllähän joka ope osaa isossa ryhmässä eriyttää ylös, alas ja molemmille sivuille, eikä järjestelmää tarvitse muuttaa.
 Kun yritysmaailmassa huikea tieto, kova työmäärä tai iso vastuu korvataan rahalla, ei opetuspuolella niin ole.
 Suurin karkoittaja taitaa olla palkkaus. Kun yritysmaailmassa huikea tieto, kova työmäärä tai iso vastuu korvataan rahalla, ei opetuspuolella niin ole. Lastenhoitajan peruspalkka on  2068  euroa ja akateemisen tutkinnon suorittanut varhaiskasvatuksen opettaja tienaa hieman päälle  2300 kuussa . Vaikka työntekijöistä on pulaa, oli esimerkiksi pääkaupunkiseudun kunnilla aiemmin  herrasmiessopimus , ettei päiväkotien henkilöstön palkkoja nosteta. Valtiovaltakaan ei tilannetta helpota, sillä se koettaa keinotekoisesti pitää varhaiskasvatuksen opettajien palkkavaatimuksia aisoissa  lisäämällä koulutuspaikkoja  tuhannella. Kuinka kalliiksi tulee kouluttaa uusia tekijöitä alalle, joka vuotaa?
 Tuntuu kuin yhteiskunta pitäisi kasvatuspuolta  yhä paikkana, jonne lapset sysätään säilöön siksi aikaa, kun aikuiset ovat aikuisten töissä. Naisvaltaisina pidettyjen alojen työntekijöiden kuuluu vieläkin tehdä työtään kutsumuksesta, niin että palkaksi riittää nähdä lapsen oppimisen ilo.
 Suomen liki ainoa selviytymiskeino globaalissa kilpailussa on kansakunnan koulutustason pitäminen korkeana. Kuinka tämä tulee onnistumaan tulevaisuudessa, jos päteviä tekijöitä löytyy yhä harvemmin? Miten käy alueellisen tasa-arvon, jos tulevaisuudessa lähinnä yliopistokaupungeista löytyy päteviä opettajia, ja muualla lapsia opettaa kanttorin rouva, kun ketään muuta ei ollut tarjolla?
 Kesä on alkamassa ja pian me jätämme haikeat hyvästit päiväkodin henkilökunnalle, sillä lapsemme siirtyy esikouluun. Tahtoisin, että vastedeskin Suomesta löytyy yhtä taitavia ja innostuneita varhaiskasvatuksen työntekijöitä kuin muksullamme on ollut. On sääli, jos tulevaisuudessa ammattimaisesti laadittu, strukturoitu ja monipuolinen opetus katoaa vain siksi, että herrasmiehet tekivät sopimuksia keskenään. Vaikka oppimisen ilo on lämmittävä asia seurata, ei yksikään töistä astman saanut kasvatusalan ammattilainen sillä vatsaansa täytä.
 Tommi Kinnunen
 Tommi Kinnunen on Kuusamossa syntynyt kirjailija ja äidinkielen ja kirjallisuuden lehtori. Häntä kiinnostavat teatteri, remontointi ja nikkarointi. Hän on vakuuttunut, että ainoastaan Koillismaalla on oikean näköistä metsää.
 Kolumnista voi keskustella 02.06. klo 17.00 asti.

Tommi Kinnusen kolumni: Kun kutsumusammattilaisilta katoaa kutsumus


Summary: Ministerin kommentointia Tienanmenin tapahtumista voidaan pitää poikkeuksellisena, sillä aihe on vaiettu tabu Kiinassa.

Kiinan puolustusministeri  Wei Fenghe  on puolustellut maan hallinnon toimia Tiananmenin aukiolla vuonna 1989.
 Alueellisessa turvallisuuskonferenssissa Singaporessa puhunut ministeri ilmoitti, että silloinen hallinto toimi oikein määrätessään sotilaat hajottamaan mielenosoituksia Tiananmenilla eli Taivaallisen rauhan aukiolla Pekingissä.
 – Selkkauksessa oli kyse poliittisesta turbulenssista ja keskushallinto ryhtyi toimiin lopettaakseen turbulenssin, sanoi Fenghe.
 Ministerin kommentointia Tienanmenin tapahtumista voidaan pitää poikkeuksellisena, sillä aihe on  vaiettu tabu Kiinassa . Esimerkiksi internetistä sensuroidaan järjestelmällisesti mitkä tahansa viittaukset Tiananmenin aukion tapahtumiin.
 Satoja tai tuhansia ihmisiä kuoli, kun kommunistipuolue lähetti armeijan hajottamaan mielenosoitukset Tiananmenilla Pekingissä 3.–4. kesäkuuta 1989. Eräiden arvioiden mukaan kuolonuhreja oli jopa noin 3 000.
 ”Sotilaallista voimakäyttöä ei voi sulkea pois Taiwan-kysymyksessä”
 Fenghe ilmoitti puheessaan lisäksi, ettei Kiina sulje pois voimankäyttöä yhtenä mahdollisuutena Taiwanin yhdistämisessä Manner-Kiinaan.
 Puolustusministeri varoitti aliarvioimasta Kiinan armeijan tahdonvoimaa. Hänen mukaansa Kiina pyrkii kaikin keinoin rauhanomaiseen yhdistymiseen, mutta ei voi luvata sotilaallisen voiman poissulkemista.
 Yhdysvaltain virkaatekevä puolustusministeri  Patrick Shanahan  oli  lauantain puheessaan  Singaporessa varoittanut Kiinaa nakertamasta naapuriensa itsemääräämisoikeutta.
 Kiina katsoo Taiwanin kuuluvan itselleen. Saari on ollut vuodesta 1949 saakka Kiinan sisällissodan hävinneen osapuolen hallussa.
 Lue lisää:
 Kiina kiristää otettaan ihmisoikeusaktivisteista Tiananmenin verilöylyn 30-vuotispäivän lähestyessä
 Kiinan ja USA:n kauppasota kiihtyy – sanasota yltyi syyttelyksi Etelä-Kiinan meren politiikasta

Kiinan puolustusministeri puolusteli maan hallinnon toimia Tienanmenin verilöylyssä


Summary: Molemmat kuskit määrättiin väliaikaiseen ajokieltoon ja heidän ajokorttinsa otettiin poliiisn haltuun.

Oulun poliisi kertoo pysäyttäneensä lauantai-iltana kaksi autoa Limingassa Pohjois-Pohjanmaalla, joiden kuskeja epäillään törkeästä liikenneturvallisuuden vaarantamisesta.
 Valtatie 4:llä liikennevalvontaa suorittanut poliisi havaitsi Haaransillan liikenneympyrästä kovaa vauhtia kohti pohjoista kulkevan henkilöauton. Poliisi mittasi auton nopeudeksi 214 kilometriä tunnissa tiellä, jonka nopeusrajoitus on 100 kilometriä tunnissa.
 Samassa yhteydessä toisen henkilöauton kuljettaja lähti seuraamaan kovalla vauhdilla hurjastelijaa jouduttuaan tämän ohittamaksi. Jälkimmäinen auto kulki poliisin mukaan 170 kilometrin tuntinopeudella.
 Ensimmäistä autoa kuljettanut 33-vuotias Ruotsissa asuva mies määrättiin väliaikaiseen ajokieltoon, ja hänen ruotsalainen ajokorttinsa otettiin poliisin haltuun.
 Jälkimmäistä autoa kuljettanut 18-vuotias kempeleläinen mies määrättiin niin ikään väliaikaiseen ajokieltoon, ja myös hänen ajokorttinsa lähti hyllyllä.
 Alkoholilla ei ollut osuutta asiaan kummassakaan tapauksessa.

Yli kahtasataa hurjastellut auto ohitti edellään olevan, joka ryhtyi jahtaamaan ohittajaansa 170 kilometrin tuntinopeudella


Summary: Hallitusohjelma on määrä julkistaa huomenna.

Hallitusneuvotteluissa mukana olevien puolueiden puheenjohtajien on määrä kokoontua tänään jumppaamaan salkkujakoa. Julkisuudessa esitettyjen spekulaatioiden mukaan SDP saisi seitsemän ministerinsalkkua, keskusta viisi, vihreät kolme, vasemmistoliitto kaksi ja RKP yhden salkun.
 Myös salkkujen kantajista on esitetty julkisuudessa lukuisia arvailuja. Ilmeisintä on, että ainakin puolueiden puheenjohtajat istuvat tulevassa hallituksessa.
 Pääministerin salkun ottaa SDP:n puheenjohtaja, hallitusneuvottelija  Antti Rinne.  Valtiovarainministerin salkun on arvioitu päätyvän hallituksen toiseksi suurimmalle puolueelle eli keskustalle. Ministerinimi on kuitenkin arvoitus, sillä nykyinen puheenjohtaja  Juha Sipilä  on jättämässä tehtävänsä syyskuussa ylimääräisessä puoluekokouksessa, eikä seuraajasta ole tietoa.
 Ulkoministerin salkku olisi tällä jaolla menossa vihreille, ja  Pekka Haavisto  olisi tehtävään selkeä nimi.
 Muita varmoja nimiä ministeriruletissa lienevät vihreiden puheenjohtajaksi kesäkuussa nouseva  Maria Ohisalo , vasemmistoliiton puheenjohtaja  Li Andersson  ja RKP:n puheenjohtaja  Anna-Maja Henriksson.
 Hallitusohjelman sisältö valmis - luonnos vuoti julkisuuteen
 Rinne kertoi perjantaina, että hallitusohjelman sisältö on valmis.
 – Nyt tarkastellaan tekstin sanamuotoja ja vähän talouslukuja varmistellaan, mutta hallitusohjelma on paketissa, Rinne kertoi toimittajille Säätytalolla.
 Myöhemmin Säätytalolta poistunut vihreiden puheenjohtaja Pekka Haavisto sanoi, että hallitusneuvotteluissa on sunnuntaina edessä vielä täysi työpäivä. Hänen mukaansa työ on mahdollista saada valmiiksi silloin.
 Myöskin RKP:n puheenjohtajan Anna-Maja Henrikssonin mukaan työtä edelleen riitti.
 – Aika pitkälle on päästy, mutta eihän tämä vielä ole paketissa, Henriksson sanoi lähtiessään Säätytalolta.
 Hallitusohjelma on määrä julkistaa huomenna Helsingin Oodi-kirjastossa.  Iltalehti  on kuitenkin uutisoinut jo laajasti haltuunsa saamasta hallitusohjelmaluonnoksesta. Myös muut viestimet ovat kertoneet tulevan hallituksen linjauksista.
 Joitakin tietoja on jo vahvistettu. Yksi näistä on esimerkiksi se, että tuleva hallitus lisää pysyviä menoja noin 1,2 miljardilla eurolla. Rinne vahvisti tiedon jo alkuviikosta.
 Puolueiden hyväksyttävä ohjelma ja valittava ministerit
 Ohjelman julkistamisen jälkeen tulevat hallituspuolueet pitävät yhteisen retriitin, jossa eduskuntaryhmät käyvät yhdessä läpi ohjelmaa.
 Hufvudstadsbladet  kertoi perjantaina, että retriitti pidettäisiin Hotelli Korpilammella Espoossa, mutta tietoa ei ole vahvistettu.
 Ennen hallituksen muodostamista kunkin puolueen on myös hyväksyttävä tahoillaan hallitusohjelma ja valittava omat ministerinsä. Vasemmistoliitto järjestää hallitukseen menemisestä vielä jäsenäänestyksen, joka vie kaksi vuorokautta.
 Jos askelmerkit osuvat lankulle Rinteen arvion mukaan ja hallitus olisi nimitetty ensi viikolla, uusille ministereille jäisi muutama viikko aikaa perehtyä tehtäviinsä ennen kuin Suomen EU-puheenjohtajakausi alkaa heinäkuussa.

Vuorossa salkkujako – puolueiden puheenjohtajat koolle ratkomaan ministeripaikkoja


Summary: "Kenenkään ei pitäisi odottaa, että unohdamme 40-vuotiset kärsimyksemme ennen kuin olemme saavuttaneet tavoitteemme", vuodatti Taleban-sissien johtaja.

Taleban-sissien johtaja  Haibatullah Akhundzada  sanoi lauantaina, ettei järjestö ole valmis tulitaukoon vaikka Yhdysvaltain Afganistanin-erityisedustaja  Zalmay Khalilzad  matkusti jo perjantaina jatkamaan rauhansukkulointiaan.
 – Kenenkään ei pitäisi odottaa, että kaadamme kylmää vettä jihadin kuumille taistelukentille ja unohdamme 40-vuotiset kärsimyksemme ennen kuin olemme saavuttaneet tavoitteemme, Akhundzada vuodatti.
 Afganistanin presidentti  Ashraf Ghani  ehdotti Talebanille taannoin tulitaukoa muslimien pyhän kuukauden ramadanin ajaksi, mutta Taleban ei suostunut.
 Khalilzadin puolestaan on tarkoitus runsaan kahden viikon matkansa aikana käydä Afganistanin lisäksi muun muassa Qatarissa, Pakistanissa ja Arabiemiraateissa.

Taleban ei ole halukas tulitaukoon rauhanneuvotteluista huolimatta


Yhdysvaltain presidentti  Donald Trump  neuvoo Britanniaa jättämään Euroopan unionin ilman sopimusta, mikäli EU ei anna Britannialle sitä, mitä maa vaatii.
 Maanantaina Britanniaan valtiovierailulle suuntaava Trump sanoo  Sunday Timesin  haastattelussa, että brexitin keulahahmon  Nigel Faragen  pitäisi mennä Brysseliin neuvottelemaan brexitistä. Mikäli EU torjuu Britannian vaatimukset, kannattaisi maan lähteä Trumpin mukaan kävelemään neuvotteluista ilman sopimusta.
 Lisäksi presidentti on sitä mieltä, että Britannian seuraavan pääministerin tulisi kieltäytyä maksamasta unionille eroamismaksua brexitin vuoksi.
 Trump kommentoi brittien sisäpolitiikkaa jo Sunday Timesin julkaiseman haastattelun  ensimmäisessä osiossa , joka julkaistiin lauantaina. Siinä Trump arvioi, että brexit-mielisestä entisestä ulkoministeristä  Boris Johnsonista  tulisi hyvä pääministeri, kun  Theresa May  jättää tehtävän 7. kesäkuuta.
 Boris Johnson ja Donald Trump EPA
 Trump myös kertoi, että Britannian konservatiivipuolueen 12 johtajaehdokkaasta useat ovat pyytäneet häneltä tukea. Presidentti ei kertonut, ketkä tukea ovat pyytäneet.
 Mayta Trump arvosteli siitä, että tämä oli antanut EU:n pitää kaikki kortit neuvoteltaessa Britannian eroamisesta unionista.
 ”Trump ei valitse pääministeriämme”
 Lukuista brittipoliitikot ovat arvostelleet Trumpin puuttumista Britannian sisäpolitiikkaan. Alahuoneen johtaja, konservatiivi  Mel Stride  muistutti, että vaikka Trumpilla on oikeus mielipiteisiinsä, hän ei ole valitsemassa Britannian uutta pääministeriä.
 Myös työväenpuolueen johtajalla  Jeremy Corbynilla  oli vaikeuksia sulatella Trumpin kommentteja.
 – Presidentti Trumpin yritys valita Britannialle seuraavaa pääministeriä on täysin sopimatonta puuttumista maamme demokratiaan, Corbyn latasi.
 Lontoon pormestari  Sadiq Khan  kuvaili Observerin julkaisemassa  kirjoituksessa  Trumpin puuttumista konservatiivipuolueen johtajakisaan häpeälliseksi.
 Trumpin pitkäaikaisena kiistakumppanina tunnettu Khan rinnasti kirjoituksessaan Trumpin 1900-luvun fasistijohtajiin.
 Khanin mielestä Trumpille ei pitäisi levittää punaista mattoa, kun hän levittää äärioikeistolaisia arvoja ja uhkaa demokraattista järjestelmää.
 Lisää aiheesta:
 Britannian-vierailuun valmistautuva Trump kehuu Boris Johnsonia – Meghan Marklen "häijyys" yllätti, mutta Trump uskoo häneen
 Sadiq Khan: It’s un-British to roll out the red carpet for Donald Trump

Trumpilla uusia neuvoja Britannialle brexitin suhteen: ”Sopimukseton ero, jos EU ei anna, mitä britit haluavat”


Summary: Antti Rinne vahvisti alkuviikosta, että Suomen seuraava EU-komissaari on nainen.

Europarlamenttivaalien ääniharava, entinen kansanedustaja  Eero Heinäluoma  (sd.) kertoo havittelevansa edelleen Suomen seuraavaa komissaaripaikkaa.
 – Se on todella merkittävä tehtävä ja Euroopan kovin paikka suomalaiselle vaikuttaa Euroopassa, hän sanoo  Helsingin Sanomien Lauantaivieras-haastattelussa .
 Hallitusneuvotteluiden vetäjä  Antti Rinne   (sd.) vahvisti Ylelle tällä viikolla , että Suomen seuraavaksi EU-komissaariksi nimitetään nainen. Heinäluoma korostaa Helsingin Sanomille, että "päätöstä ei ole vielä tehty".
 – Minähän olen esittänyt EU-parlamentin tavoin, että kukin maa ehdottaisi sekä miestä että naista, ja sitten katsottaisiin kokonaisuus ja salkkujako asiantuntijuuden ja tasa-arvon kannalta, hän sanoo.
 Heinäluoman mukaan siitä, että valinnassa otettaisiin huomioon myös kansan suosio, ei olisi haittaa.
 – Demokratioissa on viisasta noteerata myös vaalien tulos.
 Jokainen EU:n jäsenmaa nimittää oman komissaarinsa europarlamenttivaalien jälkeen muodostettavaan komissioon.
 Suomessa komissaarin paikka on perinteisesti kuulunut pääministeripuolueelle. Julkisuudessa esillä on ollut entisen puoluejohtajan, valtiovarainministeri  Jutta Urpilaisen  (sd.), europarlamentaarikko  Miapetra Kumpula-Natrin  (sd.) sekä Heinäluoman nimet.
 Lue lisää:
 SDP:n Rinne vahvistaa Ylelle: Suomen seuraava EU-komissaari on nainen
 Analyysi: Komissaarikisa on kahden kauppa – äänikuninkuus ei nostanut Heinäluomaa kisan kärkeen
 Suurin osa puolueista nostaisi Suomen seuraavaksi EU-komissaariksi mieluiten naisen – Yle kysyi puoluejohtajilta EU-politiikasta

HS: Eero Heinäluoma mielii edelleen komissaariksi – "Demokratioissa on viisasta noteerata myös vaalien tulos"


Summary: Ympäristökasvattajan mukaan yksittäisestä kukasta ei tarvitse potea omantunnontuskaa mutta vaihtoehtoja kannattaa pohtia.

Suomalaisesta kukkakaupasta ostetun valmistujaisruusun hiilijalanjäljestä ei ole tarkkaa tietoa. Maakohtaisesti leikkokukkien ympäristövaikutuksia on ongelmallista laskea, sillä esimerkiksi Suomessa asiaa ei ole tutkittu, koska suomalainen tuotanto puuttuu lähes kokonaan.
 Kuitenkin Englannissa myytävän kenialaisen ruusun päästöiksi mitattiin Lancasterin yliopistossa tehdyssä tutkimuksessa noin 2,4 kilogrammaa hiilidioksidia. Tämä vastaa  VTT:n Lipasto-tietokannan  mukaan noin kahdenkymmenen kilometrin ajomatkaa henkilöautolla tai jopa seitsemää kiloa banaaneita  YK:n elintarvike- ja maatalousjärjestön  laskelmien mukaan.
 Vaikka kenialaisen ruusun päästöt ovat kovat,  Suomen ympäristökeskuksen vuonna 2013 tehdyissä laskelmissa  kenialaista ruusua on kuitenkin pidetty jopa ekologisempana kuin kasvihuoneessa kasvatettua eurooppalaista verrokkia. Kasvihuoneessa kasvatetun tulppaanin hiilijalanjälki vaihtelee 1,6 kilon ja 3,1 kilon välillä  MTT:n vuonna 2013 tehdyn raportin  mukaan.
 Etsimme ekologisempia korvaajia leikkokukille. Kajaanissa sijaitsevan Kainuun ammattiopiston puutarhatalouden opettaja  Katja Moilanen  sekä ympäristökasvattaja  Riitta Nykänen  esittelivät useamman vaihtoehdon.
 Lahja puutarhaan
 Kukkaistutus kauniissa ruukussa on hyvä vaihtoehto, kertoo Katja Moilanen.
 –Esimerkiksi laventeli on nyt trendikäs ja kaunis lahja koristelussa ruukussa. Lisäksi kesäkukista Marketta on oikein kaunis. Sen ympärille kun laittaa kuitukangasta ja rusetin, saa kauniin pöytäkoristeen jonka voi myöhemmin istuttaa omaan puutarhaan. Myös pelargonia toimii tässä tarkoituksessa.
 Marketta koristellussa ruukussa on kaunis pöytäkoristeena ja puutarhassa. Elisa Kinnunen / Yle
 Perinteisten kasvihuoneessa kasvatettavien kotimaisten ruukkukasvien ilmastovaikutus on suhteellisen pieni, sanoo Luonnonvarakeskuksen asiantuntija Frans Silvenius. Lisäksi voidaan ajatella, että ruukkuun istutettu kasvi kestää pidempään, joten hiilijalanjälki käyttöpäivää kohden tulee pienemmäksi.
 Puutarhasta lahjaksi
 Moilasen mukaan yksi vaihtoehto on käyttää luonnon kasveja, kuten esimerkiksi voikukkia, sekä oman puutarhan kukkia.
 –Tällä hetkellä narsissit ja tulppaanit alkavat kukkimaan jo Kainuunkin korkeudella ja niistä voi tehdä kauniin kimpun.
 Moilanen neuvoo lisäämään kimppuun luonnon vihreää, esimerkiksi koivua. Kuitenkin luonnonkasveja kerätessä jokamiehenoikeudet on pidettävä mielessä.
 Lahja, joka kestää vuosia
 Perinteisesti puun, pensaan tai monivuotisen ruohokasvin kasvien taimia on annettu ristiäis- tai syntymäpäivälahjaksi. Taimien etuna on se, että niistä saa pitkään kestävän muiston.
 Kasvin taimen voi ostaa paikallisesta puutarhasta tai rautakaupasta. Elisa Kinnunen / Yle
 Lisäksi taimi poistaa kasvaessaan hiilidioksidia ja on ekologinen vaihtoehto ympäristökasvattaja Riitta Nykäsen mukaan.
 – Kasvin taimella on myös hieno symbolinen arvo. Sillä voidaan symboloida tulevaisuutta ja jatkuvuutta.
 Toinen kestävä ja omaperäinen vaihtoehto on itse väripaperista taiteltu paperikukka, joka kestää vuosikaudet.
 Kukkien alkuperä kiinnostaa varsinkin nuoria
 Kajaanissa sijaitsevan Kainuun ammattiopiston puutarhatalouden opettaja Katja Moilanen kertoo, että kukkakauppojen asiakkaista varsinkin nuoret ovat entistä valveutuneempia ja kysyvät kukkien alkuperästä. Suomessa leikkokukkien tuotanto on hyvin pienimuotoista, eikä kotimaisia kukkia välttämättä kukkakaupasta löydy.
 – Mutta pelkästään se kukkien alkuperä ei kerro kaikkea. Kasvihuoneella on omat kustannuksensa ja päästönsä.
 Väripaperista taiteltu ruusu kestää vuosia. Elisa Kinnunen/Yle
 Ympäristökasvattaja Riitta Nykäsen mielestä yhdestä ylioppilaalle annetusta kukasta ei kannata kuitenkaan stressata liikaa.
 – Minä en halua syyllistää ketään yksittäisestä valmistujaisruususta. Mutta toki muut vaihtoehdot kannattaa pitää mielessä.
 Juttua varten on haastateltu myös Kauppapuutarhaliiton toiminnanjohtaja Jyrki Jalkasta.
 Kelpaisiko sinulle lahjakukaksi muu kuin leikkokukka? Voit osallistua keskusteluun 1.6. kello 22.00 saakka.
 Lue lisää:
 Suomalaiset käyttävät tänä viikonloppuna 50 miljoonaa euroa kukkalahjoihin – mutta miten säästää kukkakuluissa? Asiantuntijat vinkkaavat

Valmistujaisruusulle on useita ympäristön kannalta  parempia vaihtoehtoja


Summary: Vahvuusstipendi muistuttaa, että jokainen lapsi on arvokas.

Naantalilaisen Lietsalan koulun kuudennen luokan opettaja  Tuomas Alanko  levittää pulpeteille toimintakortteja, joissa luetellaan hyviä luonteenominaisuuksia. Tarkoituksena on etsiä jokaista oppilasta kuvaavia vahvuuksia ja lähettää niistä kuva luokkakaverin tablettiin.
 Oppilaat on jaettu pienryhmiin. Ensimmäinen neuvo opettajalta on etsiä korteista oman ryhmän jäsentä kuvaava vahvuus. Seuraavaksi etsitään kuvaus luokkakaverista, jonka kanssa on vähiten ollut tekemisissä. Oppilaat kumartuvat innokkaasti kuvaamaan kortteja.
 Urheilua harrastavat  Juuse Jyväkorpi  ja  Severi Hautala  löytävät nopeasti toisiaan kuvaavat sanat. Severi on harkitseva ja Juuse sisukas. Luokkakavereista löytyy rohkeita, rehellisiä ja sinnikkäitä.
 – Kehut tuntuvat hyvältä, vastaavat pojat yhteen ääneen.
 Pojat toivovat, että luokkakaverit kuvaavat heitä rohkeiksi ja sisukkaiksi.
 Vahvuusstipendit jaetaan lauantaina koulujen päättäjäisissä omassa luokassa yhdessä todistusten kanssa. Oppilaita kuvaavat vahvuudet löytyvät lisäksi luokan seinälle ripustetuista paperiarkeista.
 Koulussa korostetaan vahvuuksia
 Lietsalan kuudesluokkalaisilla on käytössään muussakin koulutyössä  Lotta Uusitalo-Malmivaaran  ja  Kaisa Vuorisen  kehittämät Huomaa hyvä -toimintakortit, joissa luetellaan 26 vahvuutta. Korteista löytyy sanoja kuten anteeksiantavuus, ryhmätyötaidot ja sosiaalinen älykkyys.
 – Lapset pitävät siitä, että yritetään löytää positiivisia asioita, eikä puututa niihin, joissa ei olla niin hyviä, sanoo opettaja Tuomas Alanko.
 Lotta Uusitalo-Malmivaaran ja Kaisa Vuorisen kehittämät toimintakortit ovat käytössä monessa koulussa. Tarja Hiltunen / Yle
 Tänä keväänä ensimmäistä kertaa annettavien vahvuusstipendin rinnalla kulkevat edelleen koulumenestyksestä annettavat palkinnot.
 –On tärkeää palkita hyvästä koulumenestyksestä ja esimerkiksi käyttäytymisestä, kehudiplomi on tähän rinnalle loistava lisä, sanoo opettaja Tuomas Alanko.
 Kehumisen pitää olla ansaittua
 Kouluissa jaetaan keväisin ansioituneille oppilaille erilaisia stipendejä. Joukkoon mahtuu rahakuoria, kirjoja tai lehden vuosikerta. Hymytyttö- ja poikapatsas puolestaan annetaan reiluille ja ystävällisille luokkatovereille yleisimmin kuudennella luokalla.
 Turun yliopiston kasvatuspsykologian apulaisprofessori  Niina Junttila  näkee kannustavat palkinnot ja vahvuuksien pohtimisen hyvänä asiana, kunhan ne perustuvat selkeisiin realiteetteihin.
 – Lapset ovat taitavia huomaamaan, jos palkkiot ja kehut liittyvät asioihin, joita he eivät ole omasta mielestään ansainneet, sanoo Niina Junttila.
 Junttila myös toivoo, ettei kaikkia vahvuuksia lueta yleisesti ääneen. Tällöin syntyy kilpailutilanne, kenen kehut ovat parempia tai ansaituimpia.
 –Ääneen voi lukea muutaman esimerkin. Kuitenkin niin, ettei vähemmän vahvuuksia saanut lapsi jää vähemmistöön, muistuttaa Niina Junttila.
 Niina Junttila muistaa lakkiaisjuhlat, joissa lähes kaikki lakitettavista saivat stipendin. Perustelut kerrottiin koko juhlaväelle. Kun ensimmäinen ilman stipendiä jäänyt ylioppilas oli vuorossa, jäi tämä odottamaan, tuleeko nimen perään tieto stipendistä.
 Syntyi kiusallinen tilanne, kun oppilas ei tiennyt, mitä tapahtuu. Stipendittä jääneet muutamat oppilaat joutuivat tahtomattaan suuren huomion kohteeksi.
 Tavoitteena vahvistaa itsetuntoa
 Naantalin koulujen kuudesluokkalaisten vahvuusstipendin taustalla on kaksi vuotta sitten perustettu Naantalin Vanhemmat NaaVa ry.
 – Näiden vahvuuksien nimeämisen myötä jokainen lapsi pääsee kerrankin esiin, sanoo yhdistyksen puheenjohtaja  Terhi Arvonen .
 Naantalin Vanhemmat ry:n Eeva Pajunen (vas.) ja Terhi Arvonen muistuttavat, että jokaisella lapsella on joku vahvuus. Tarja Hiltunen / Yle
 Kuudesluokkalaiset valikoituivat stipendin saajiksi ikänsä puolesta.
 – Mielestämme on tärkeää vahvistaa juuri esiteini-ikäisten itsetuntoa ja luottamusta omaan itseensä. Arjessa helposti unohtuu lapsen vahvuudet, sanoo tiedottaja  Eeva Pajunen  NaaVa ry:stä.
 Yhdistys toivoo, että vahvuusstipendistä tulee jokakeväinen perinne. Naantalissa vahvuusstipendin saa tänä keväänä 245 seitsemännelle luokalle siirtyvää oppilasta.

Yksi on harkitseva ja toinen tosi sisukas – Naantalissa jokainen kuudesluokkalainen saa vahvuusstipendin ja lahjakortin jätskikioskille


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Onko oppivelvollisuusiän pidentämisessä järkeä?
 Tänään peruskoulunsa päättymistä juhlivat nuoret saattavat olla viimeisiä ikäluokkia, joilla peruskoulun päättyessä päättyy myös lakiin kirjattu oppivelvollisuus. Jatkossa oppivelvollisuus saattaa jatkua myös peruskoulun jälkeen.  Kerromme, miten asiantuntijat ovat arvioineet muutoksen vaikutuksia .
 Ainakin 12 ihmistä kuoli joukkoammuskelussa Yhdysvalloissa
 Poliisi eristi hallintorakennuksen Virginiassa perjantaina. Reuters-tv
 Virginian osavaltiossa Yhdysvalloissa  ainakin 12 ihmistä on kuollut  ja kuusi haavoittunut ammuskelussa Virginia Beachin kaupungin hallintorakennuskompleksissa. Myös ampumisesta epäilty on kuollut. Hän kuoli laukaustenvaihdossa poliisin kanssa. Epäillyn kerrotaan olleen pitkäaikainen hallinnon työntekijä ja kantaneen jonkinlaista kaunaa työpaikkaansa kohtaan.
 Valmistujaiskukalle on ekologisia vaihtoehtoja
 AOP
 Vaikka valmistujaiskukkia annetaan hyvin harvoin, niillekin voi löytää vaihtoehdon, joka on hiilijalanjäljeltään perinteistä leikkokukkaa pienempi. Leikkokukan sijasta valmistuneelle voi antaa vaikka  ruukkukukan tai puun taimen .
 Intiassa pojille pitää kertoa, että tytöt eivät olekaan pahoja
 15-vuotias kolkatalainen Babusona Mondol tasa-arvo-oppitunnilla. Karsten Hohmann
 Intia on naisille yksi maailman vaarallisimmista maista. Monet pojat kasvatetaan ajattelemaan, että tytöt ovat pahoja ja kuuluvat keittiöön. Lapset erotellaan pienestä pitäen kotona, harrastuksissa ja koulussa sukupuolen mukaan. Tyttösikiöitä abortoidaan enemmän kuin poikia ja tyttöjä on kuusi miljoonaa vähemmän kuin poikia. Nyt vanhoista  tavoista pyristellään eroon .
 Päivä alkaa poutaisena, mutta lännestä hiipii sateita
 Lapissa sää jatkuu tänään epävakaisena, mutta muualla maassa aamu on aurinkoinen. Lännestä hiipii kuitenkin pilviä ja iltapäivällä jo sadekuurojakin. Lue lisää säästä  Ylen sääsivuilta .

Herätys: Oppivelvollisuuden pidentäminen puhuttaa, Virginian  joukkoammuskelussa kuoli 12, valmistujaislahjana taimi on ekologinen vaihtoehto


Summary: Ohjelmaluonnoksen mukaan hallitus kaavailee uudistavansa asteittain kestävän kehityksen verotusta.

Iltalehden mukaan hallituksen tuloverojen kevennys jää 200 miljoonaan euroon.  Lehti perustaa tietonsa  saamaansa hallitusohjelman luonnokseen.
 Luonnoksessa kerrotaan muun muassa, että tuloverojen keventämiseen varattava summa käytettäisiin korvaamaan pieni- ja keskituloisten palkansaajien, eläkeläisten ja yrittäjien välillisten verojen korotuksia.
 Lisäksi luonnoksessa kerrotaan fossiilisten polttoaineiden verojen kiristyvän 250 miljoonaa euroa. Tupakkaveroista taas on tarkoitus saada lisää 200 miljoonaa euroa.
 Aivan uusi asia on lehden tietojen mukaan työtulotuki. Se tekisi pienituloisten ansiotuloverosta negatiivisen ja täten kannustaisi ottamaan töitä vastaan.
 Hallitus aikoo jatkaa myös asuntolainojen korkovähennysoikeuden leikkaamista niin, että hallituskauden jälkeen vähennys olisi poistunut kokonaan.
 Lisäksi hallitus aikoo toteuttaa kestävän kehityksen verouudistuksen. Sen ensimmäinen osa on tarkoitus saada valmiiksi vuoden 2020 kehysriiheen mennessä. Pakettiin kuuluu energiaverojen ja liikenteen verotuksen uudistaminen ja muun muassa päästöihin perustuvan kulutusverotuksen selvittäminen.

Iltalehti hallituksen vero-ohjelmasta: Tuloverojen kevennys jää 200 miljoonaan


Summary: Turkissa pitäisi puuttua seksuaaliseen väkivaltaan, mutta syytteen saa siitä kirjoittava, sanoo kirjailija Elif Shafak.

Turkissa syyttäjät ovat käynnistäneet tutkimuksia seksuaalirikoksia kirjoissaan käsitelleitä romaanikirjailijoita vastaan,  kertoo brittilehti The Guardian.
 Taustalla on sosiaalisessa mediassa noussut kohu, jossa kirjailijoita syytetään romaanihenkilöidensä tekemien rikosten suvaitsemisesta.
 Kirjailija  Abdullah Şevki  pidätettiin, kun hänen romaanistaan  Zümrüt Apartmanı , Zûmrûtin asunto oli julkaistu Twitterissä pedofiliaa käsittelevä katkelma.  Turkkilaisen uutissivuston Ahvalin mukaan  sivulla kerrottiin lapsen seksuaalisesta hyväksikäytöstä pedofiilin silmin.
 Twitter-keskustelussa kirjailija joutui ryöpytyksen kohteeksi. Turkin asianajajaliitto vaati hallitusta kieltämään kirjan sekä nostamaan kirjailijaa ja kustantajaa vastaan syytteet lasten hyväksikäytöstä sekä yllyttämisestä rikoksiin.
 Turkin kulttuuri- ja turismiministeriö tekikin rikosilmoituksen Şevkistä.
  "Kuin noitavainoa"
 Tämän jälkeen sosiaalisessa mediassa on julkaistu otteita useiden muiden kirjailijoiden teoksista ja esitetty vastaavia syytöksiä heitä vastaan. Joukossa ovat muun muassa naiskirjailijat  Elif Shafak  ja  Ayşe Kulin.  Shafak on Turkin luetuin naiskirjailija.  Häneltä on suomennettu  useita teoksia, muun muassa  Eevan kolme tytärtä  (2018).
 The Guardianin mukaan Shafak kertoo saneensa tuhansia hyökkääviä viestejä parissa päivässä. Syyttäjä tutkii kolmea hänen romaaniaan, joukossa Eevan kolme tytärtä.
 – He haluavat tutkia kaikkea turkkilaista kirjallisuutta, jossa on katkelmakin lasten seksuaalisesta hyväksikäytöstä, Shafak sanoo.
 Hänen mielestään ironista on, että seksuaalirikosten määrä naisia ja lapsia kohtaan kasvaa Turkissa, mutta tuomioistuimet eivät puutu asiaan.
 – Maassa, jossa pitäisi pikaisesti puuttua seksuaaliseen väkivaltaan nostetaan sen sijaan syytteitä kirjailijoita vastaan, Shafak sanoo. Hänen mukaansa tämä muistuttaa noitavainoa.
 Se tarkoittaa hänen mielestään sitä, ettei kirjailija enää voi käsitellä romaaneissaan seksuaalista väkivaltaa.
 Kirjailijoiden sananvapausjärjestö Pen on ilmaissut huolensa The Guardianin tiedoista.
 Pen America tviittaa, että nämä tutkimukset ovat jälleen yksi hyökkäys Turkin hallituksen sodassa sananvapautta vastaan.
 Pen America kertoo nettisivuillaan,  että ilmapiiri ilmaisunvapautta vastaan on huonontunut Turkissa entisestään vuoden sisällä.
 Vuoden 2016 vallankaappausyrityksen jälkeen Turkin hallitus aloitti puhdistukset, joiden aikana on pidätetty myös akateemikkoja, opettajia, aktivisteja toimittajia ja kirjailijoita. Yli 180 uutisjulkaisua on suljettu ja pidätettynä on enemmän toimittajia kuin missään muualla, Pen America sanoo.

Seksirikoksista kirjoittaminen voi olla vaarallista Turkissa: The Guardianin mukaan romaani pedofiilistä voi tuoda kirjailijalle syytteen


Summary: Kesälomien alkamisen juhlapäivä on tänään.

Tänään vietetään koulujen päätösjuhlia koko maassa ja noin 560 000 peruskoululaista pääsee kesälomalle. Heistä pienimpiä, ensimmäistä kesälomaansa viettäviä toiselle luokalle siirtyviä koululaisia on noin 60 000.
 Ylioppilaslakin painaa päähänsä noin 25 000 ylioppilasta. Heidän kaikkien nimet löytyvät täältä,  Ylen ylioppilaskoneesta . Vastaavasti ammattiin valmistuneita on noin 80 000. Heidän nimensä taas löytyvät  Ylen amiskoneesta .
 Ammattiin valmistuneita on tänä vuonna noin 5 000 enemmän kuin vuosi sitten.

Suvivirsi raikaa ja kesälaidun kutsuu kymmeniä tuhansia


Summary: Kannustimena on se, että arvonlisäverovelvollisena voi saada vähennysoikeuden.

Verovelvollisuus saattaa toisinaan olla taloudellisesti edullisempaa kuin verovapaus.
 Muun muassa musiikkiesitykset ovat olleet ja ovat yhä muusikon niin halutessa ja tiettyjen ehtojen täyttyessä arvolisäverosta vapaita.
 Kuitenkin esimerkiksi konserttien järjestäjien on pitänyt sisällyttää pääsylippujen hintaan kymmenen prosentin arvonlisävero. Muusikoille palkkioita ei ole silti voinut maksaa arvonlisäverollisena, eli läpijuoksevaksi tarkoitetun veron ketju esiintyjien suuntaan on saattanut katketa.
 Huhtikuun alusta saakka tilanne on ollut toinen, sillä muun muassa muusikot ovat halutessaan voineet hakeutua arvonlisäverovelvollisiksi. Tämä on ollut alan oma toive.
 – Pop, rock ja kevyen musiikin puolella on selkeimmät hyödyt. Sieltä tämä tarve on lähtenytkin. On havahduttu, että kiertuekulujen alveja ei pystytä vähentämään kiertuekokonaisuuksissa, sanoo freeasiamies  Jaakko Kämäräinen  Muusikkojen liitosta.
 Hän laskee, että esimerkiksi omassa yhtyeessään arvonlisäverovelvollisuus tuo noin viidensadan euron hyödyn jokaista keikkaa kohti. Arvonlisäverollisia kuluja kertyy vähennettäväksi muun muassa äänentoisto- ja kuljetuskaluston vuokrista sekä teknikoiden laskutusosuuksista.
 Suurin hyöty isoissa tapahtumissa
 Kämäräinen korostaa, että kun mennään jäähalli-kokoluokan tuotantoihin, arvonlisäverolliset kulut ovat merkittävästi suuremmat.
 Silti jokaisen muusikon tai ohjelmatoimiston pitää erikseen harkita, onko arvonlisäverovelvolliseksi hakeutuminen kannattavaa.
 Esimerkiksi ravintoloiden tilaamilla keikoilla soittavalle arvonlisäverovelvollisuudesta voi olla hyötyä. Sen sijaan jos esiintymiskalenterissa on voittopuolisesti muita kuin arvonlisäverovelvollisten järjestämiä tilaisuuksia, voi verosta tulla kilpailuhaitta.
 – Jos keikan tilaaja on yksityishenkilö tai yhdistys, joka ei ole arvonlisäveron piirissä, mutta keikan myyjä on hakeutunut alv:n piiriin, keikka on tilaajalle kymmenen prosenttia kalliimpi.
 Arvonlisäverovelvollinen kantaa,  kuluttaja maksaa Arvonlisävero on kulutusvero, jonka myyjä sisällyttää tavaran tai palvelun myyntihintaan. Se on tarkoitettu kuluttajan maksettavaksi. Yrittäjien välisissä liiketoimissa ostava yrittäjä voi vähentää arvonlisäveron, jonka toinen arvonlisäverovelvollinen yrittäjä on laskuttanut häneltä. Edellytyksenä on, että tavaraa tai palvelua käytetään arvonlisäveron vähennykseen oikeuttavassa liiketoiminnassa. Esimerkki voisi karkeasti yksinkertaistettuna olla vaikka tällainen: Muusikolle soitin on työväline, jonka ostohintaan sisältyy arvonlisäveroa. Hän ostaa kitaran, jonka kokonaishinta on 1 240 euroa. Siinä on mukana arvonlisäveroa 24 prosentin verokannan mukaan 240 euroa. Arvonlisäverovelvolliseksi hakeuduttuaan muusikko laskuttaa keikastaan 1 100 euroa, mihin sisältyy arvonlisäveroa 10 prosentin verokannan mukaan 100 euroa. Koska muusikko on maksanut jo työvälineensä hinnassa 240 euroa alv:tä, hän saa vähentää tämän palkkiossa laskuttamastaan alv:stä. Arvonlisäverotuksen osalta, jos tarkastellaan pelkästään näitä summia, muusikko saisi valtiolta arvonlisäveron palautusta 140 euroa (100 e - 240 e = - 140 e). lähde: Verohallinto
 Myöskään työ- tai virkasuhteisille muusikoille ei arvonlisäverovelvolliseksi hakeutumisesta välttämättä ole hyötyä.
 – Meillä jäseniä on kolme ja puoli tuhatta, joista noin tuhat on orkesterimuusikkoja kaupunginorkestereissa. Heitä tämä ei juuri kosketa.
 Esiintyjän tilaaminen firmalle halvempaa
 Huhtikuun alussa avautunut mahdollisuus hakeutua arvonlisäverovelvolliseksi koskee myös urheilijoita ja esimerkiksi palkkioita saavia puhujia.
 Jos esiintyvä taiteilija, julkinen esiintyjä, urheilija tai ohjelmatoimisto hakeutuu vapaaehtoisesti verovelvolliseksi, hän tulee samalla arvonlisäverovelvolliseksi kaikesta muustakin liiketoiminnasta, vaikka se olisi vähäistä.
 Etenkin urheilijoiden pitää muistaa, että arvonlisäverovelvolliseksi hakeutuminen koskee nimenomaan palkkioita, ei palkintoja.
 Verohallinnon mukaan uuden säännöksen mahdollistamia arvonlisäverovelvollisuutta koskevia hakemuksia on saapunut ja rekisteröintejä on tehty.
 – Hakijoiden määrästä on vielä ennenaikaista sanoa mitään lukua tai edes suuruusluokkaa, kertoo ylitarkastaja  Juha Ahokas  yritysverotuksen ohjaus- ja kehittämisyksiköstä.

Nyt löytyi yhteinen asia esiintyville taiteilijoille ja urheilijoille – arvonlisäverovelvolliseksi hakeutuminen mahdollista


Summary: Valtatien rakentaminen muuttaa arkista ympäristöä monella tavalla.

Marja Törö  asuu miehensä  Jorma Kaartisen  kanssa Mikkelissä, reilut kymmenen kilometriä kaupungista pohjoisen suuntaan. Kymmeniä vuosia alueella on odotettu rahoja vilkkaan  Viitostien parantamiseen Mikkelistä Juvalle  (Väylä). Reilun 40 kilometrin osuus on ollut nykyisille liikennemäärille ahdas ja vaarallinen.
 Rahaa löytyi edellishallituksen budjetista ja kuokka iskettiin maahan reilu vuosi sitten. Tiesuunnitelmia oli tehty jo vuosia, joten Kaartinen ja Törökin tiesivät varautua maisemaan muutokseen.
 Mutta perheen arkea uusi tie muuttaa myös pysyvällä tavalla. Uusi tielinjaus kulkee Jorman kotitilan maiden halki. Asuintalo jää uuden tien toiselle, mökki toisella puolelle. "Tilustie" poistuu käytöstä ja korvaava yhteys rakennetaan yleisen Kuvalantien kautta.
 – Kyllähän me ramppaamme tätä väliä päivittäin. Varsinkin kaveri monta kertaa päivässä ees taas, Marja Törö kertoo.
 Pariskunnan talouden ainoa sauna on mökin rantasauna. Myös polttopuiden tekoa, marjastusta ja sienestystä sekä pihan laittoa riittää jatkuvasti.
 Lue myös:   Tuija Rautiaisen kodin päältä ajaa pian 15 000 autoa päivässä – Nelostien laajennus vaatii poikkeuksellisen monen talon purkamista
 "Välillä koko talo tärähtää"
 Käytännössä muutos alkoi hahmottua vuosi sitten kun seudulla puhkottiin väylää uudelle nelikaistaiselle tielle. Kalliota räjäyteltiin ja siitä irtoava kiviaines käytetään uuden tien pohjaksi. Tien tekeminen on kuulunut ja tuntunut perheen kotona.
 – Kyllä se on näkynyt ja varsinkin kuulunut. Välillä koko talo tärähtää. Autot ajavat päivät ja yöt, illalla yhteentoista asti ja lauantait ja sunnuntaitkin, Marja Törö kertoo.
 Tien urakoinnista vastaava  Destia on ilmoittanut alueen asukkaille  WhatsApp-viesteillä. Alueen asukkaista on koottu ryhmiä, joissa räjäytyksistä ilmoitetaan.
 Marja Töröä ja Jorma Kaartista viestit eivät ole kuitenkaan tavoittaneet, vaikka numero toiveesta on kerrottu ja numerokin annettu kahteen otteeseen.
 – Eivät ole muistaneet meille ilmoittaa. Mukavahan tuo olisi ollut saada tietoa räjäytyksistä, Marja Törö toteaa.
 Tien rakennuttajan, Väylän projektipäällikkö  Harri Liikanen  harmittelee, ettei tieto ole tavoittanut asukkaita.
 – Tarkoitus on, että räjäytyksistä menee tietoa lähialueen asukkaille. Eikö tieto, tässä tapauksessa numero, ole sitten kulkeutunut oikeaan paikkaan, Harri Liikanen pohtii.
 Sivuteitä, liittymiä ja siltoja suuri määrä
 Mikkelin ja Juvan välisestä uudesta Viitostiestä karkeasti puolet tehdään uuteen maastokäytävään. Jälkimmäinen osa Nuutilanmäestä Juvalla rakennetaan pääosin nykyisen tien päälle.
 Reilun 40 kilometrin matkalta joudutaan purkamaan 12 taloa. Uusi tie muuttaa nykyisiä kulkuyhteyksiä yli 60 talon tai tilan kohdalla. Näille joudutaan rakentamaan uusi tie tai järjestämään kulku olemassa olevia teitä käyttäen.
 – Jos rampit otetaan mukaan valtatien lisäksi joudutaan rakentamaan 85 kilometriä uutta tietä. Ilman ramppeja kilometrejä tulee viitisenkymmentä, projektipäällikkö Harri Liikanen sanoo.
 Uusia siltoja Mikkelin ja Juvan välille rakennetaan 37 kappaletta, eritasoliittymiä tulee yhdeksän.
 – Paljon näissä on soviteltavaa ja hyvässä yhteisymmärryksessä näistä pääosin voidaan sopia. Yleinen ja yksityinen etuhan näissä voi joskus olla vastakkain, Liikanen muistuttaa.
 Vielä vanhaa reittiä pitkin
 Marja Törön ja Jorma Kaartisen mökkimatka kulkee jalkapelissä vielä toistaiseksi vanhaa reittiä pitkin. Metsätaipaleen puolivälissä pitää kuitenkin kiivetä uuden valtatien penkereelle ja katsoa tarkasti sopiva hetki tien ylitykselle. Työmaan sisäinen liikenne on vilkasta.
 – Olen seurannut, että työmaalla on erikokoisia työkoneita, jotka erottaa väristä. Oranssit on suurimpia ja pitävät kovinta ääntä, Törö sanoo.
 Työmaan jyrkkien penkkojen takia tavallisilla ajoneuvoilla ei mökille ole mitään asiaa.
 – Eräs pakettiauto siitä yritti, mutta jäi mahastaan kiinni. Naapuri kokeili traktorilla, mutta tarvitsi apua kaatumisen pelossa. Jos jotain sattuisi ja apua tarvittaisiin, se olisi varmasti tultava ambulanssikopterilla.
 Voit keskustella aiheesta 1.6.2019 klo 22 saakka.
 Lue lisää:
 Uutta valtatietä rakennetaan keskelle metsää – Viitostie saa entistä suoremman linjauksen 75 miljoonalla eurolla

Viitostie katkaisee mökkitien, ja perheen ainoa sauna jää toiselle puolelle – tien parantaminen muuttaa kulkuyhteyksiä yli 60 talon kohdalta


Summary: Yhdysvaltain presidentti Donald Trump tapaa sekä brittihallituksen edustajia että kuninkaallisia maanantaina alkavalla vierailullaan.

Yhdysvaltain presidentti  Donald Trump  on ottanut kantaa brittien sisäpolitiikkaan ennen maanantaina alkavaa Britannian-vierailuaan.
 The Sun -lehdelle antamassaan haastattelussa  Trump arvioi, että brexit-mielisestä entisestä ulkoministeristä  Boris Johnsonista  tulisi hyvä pääministeri, kun  Theresa May  jättää tehtävän 7. kesäkuuta.
 –Hän on hyvä tyyppi ja hyvin lahjakas. Uskon, että hän tekisi erinomaista työtä, Trump suitsutti.
 Trumpin mukaan konservatiivipuolueen 12 johtajaehdokkaasta useat ovat pyytäneet häneltä tukea. Presidentti ei kertonut ketkä.
 Haastattelussa Trump arvosteli Mayn toimittaa brexit-neuvotteluissa. Trumpin mielestä Britannia antoi EU:n pitää kaikki kortit neuvoteltaessa Britannian eroamisesta unionista. Silloin EU:lla ei ollut mitään hävittävää, Trump arvioi.
 Hän kuitenkin korosti kunnioittavansa Mayta ja totesi tämän tietävän tosiasiat häntä paremmin.
 Yhdysvaltalaiskuninkaalliselle moite ja kehuja
 Trumpilta kysyttiin haastattelussa kantaa myös Yhdysvaltain omaan kuninkaalliseen, Britannian  prinssi Harryn  kanssa avioituneeseen näyttelijä  Meghan Markleen .
 Markle  kutsui vuonna 2016 tv-haastatteluss a Trumpia naistenvihaajaksi ja tämän politiikkaa erimielisyyksiä aiheuttavaksi.
 – En tiennyt, että hän oli häijy, Trump sanoi.
 Trump kuitenkin sanoi olevansa varma siitä, että Markle onnistuu erinomaisesti kuninkaallisena.
 Prinssi Harry jaherttuatar Meghan saivat vastikään poikavauvan. EPA-EFE/Domic Lipinski
 Vierailua emännöi  kuningatar Elisabet , joka ottaa Trumpin vastaan Buckinghamin palatsissa maanantaina. Hän keskustelee myös kruununperijjän  prinssi Charlesin  kanssa. Sussexin herttuataren arvoa nykyisin kantavan Marklen ja Trumpin ei odoteta tapaavan.
 Tiistaina Trump tapaa Mayn. Hän on sanonut saattavansa tavata myös Johnsonin ja brexit-puolueen johtajan  Nigel Faragen.
 Työväenpuolueen johtaja  Jeremy Corbyn  kieltäytyy osallistumasta Trumpin illallisille. Corbyn syyttää presidenttiä rasistisista ja naisvihamielisistä puheista. Myös liberaalidemokraattien johtaja  Vince Cable  on torjunut kutsun , kertoo Britannian yleisradioyhtiö BBC.

Britannian-vierailuun valmistautuva Trump kehuu Boris Johnsonia
– Meghan Marklen "häijyys" yllätti, mutta Trump uskoo häneen


Summary: Naapurit ja sukulaiset vainoavat seksuaali- ja sukupuolivähemmistöihin kuuluvia, kertoo toimittaja Liselott Lindström.

Ylen toimittaja  Liselott Lindström  oli vähällä todistaa historiallista tapahtumaa Keniassa toukokuun lopussa. Hän oli seuraamassa oikeusistuntoa, jossa pohdittiin, onko homoseksuaaliset teot kieltävä laki perustuslain vastainen.
 Päätöstä oli jännittämässä suuri joukko ihmisoikeusaktivisteja ja seksuaali- ja sukupuolivähemmistöihin kuuluvia kenialaisia.
 – Oli hyvin positiivinen tunnelma, kun tulin paikalle. Kaikki odottivat, että tuomioistuin kumoaisi vanhat lait, Lindström kertoo  Mistä maailma puhuu -podcastissa.
 Toisin kuitenkin kävi. Tuomarien mielestä todisteita homojen syrjinnästä ei ole, joten siirtomaa-ajalta periytyvä laki pysyi voimassa. Se määrää jopa 14 vuoden vankilatuomion homoseksuaalisista teoista.
 Viime vuosina vankeusrangaistuksia ei ole annettu. Silti seksuaali- ja sukupuolivähemmistöjä syrjitään ja vainotaan monin tavoin.
 Lindström kertoo podcastissa haastattelemistaan ihmisistä, jotka joutuvat pelkäämään naapureitaan ja omaa sukuaan. Hän puhuu jaksossa myös syrjinnän taustoista ja siitä, miksi vähemmistöillä on kaikesta huolimatta toivoa.
 Mistä maailma puhuu  on podcast, jossa Ylen kirjeenvaihtajat ja avustajat kertovat joka toinen viikko maankolkkansa kuumimmista puheenaiheista ja arjen pienistä ilmiöistä. Sarjaa toimittaa  Simo Ortamo .
 Lue myös:
 Kenia lähellä homoseksuaalisuuden laillistamista  – "Haluamme vain elää ilman pelkoa"
 Elton John -elokuva joutui sensuurin saksiin Venäjällä – miesten suudelmat ja seksi olivat liikaa
 Tahdon! – Lukuisat pariskunnat solmivat avioliiton homoliitot sallineessa Taiwanissa heti ensimmäisenä päivänä

Mistä maailma puhuu -podcast: Keniassa voi joutua jopa 14 vuodeksi vankilaan homoseksuaalisuudesta


Summary: Kiinan yhdysvaltalaistuotteille määräämät vastatullit astuivat lauantaina voimaan. Kiina uhkaa myös laittaa ulkomaisia yrityksiä mustalle listalle.

Kiina on ottanut lauantaina käyttöön Yhdysvaltain tuotteille määräämänsä uudet tuontitullit. Ne ovat Kiinan vastaveto sille, että Yhdysvallat korotti toukokuussa kiinalaistuotteiden tullimaksuja.
 Kiina nosti 5 prosentista 25 prosenttiin  tulleja, jotka koskevat yli 5 000 tuotetta. Niiden tuonnin arvo on ollut noin 60 miljardia dollaria eli yli 53 miljardia euroa.
 Kiina kertoi perjantaina lisätietoja tuotteista, joita tullit koskevat. Niitä ovat muun muassa viinit, kosmetiikka, soittimet, urheilutarvikkeet, teollisuusrobotit, keittiötarvikkeet, kondomit, puu, kankaat ja lelut.
 Yhdysvallat korotti aiemmin 5 700 kiinalaistuotteen tulleja 25 prosenttiin, kun maiden kauppaneuvottelut olivat päättyneet tuloksettomina. Kiina on vienyt kyseisiä tuotteita Yhdysvaltoihin noin 200 miljardin dollarin arvosta.
 Kiina suunnittelee mustaa listaa
 Perjantaina Kiina kertoi laativansa listan epäluotettavina pitämistään ulkomaisista yrityksistä ja ihmisistä.
 Kyseessä on selvästikin vastatoimi Yhdysvaltain päätökselle evätä yhdysvaltalaista teknologiaa kiinalaisyhtiöiltä.
 Yhdysvaltain hallitus on ilmoittanut laittavansa muun muassa  teknologiajätti Huawein  listalle, jossa olevat yritykset tarvitsevat erityisluvan ostaakseen yhdysvaltalaisia komponentteja tai teknologiaa. Yhdysvallat sanoo Huawein olevan uhka turvallisuudelleen.
 Kiina ei ilmoittanut vielä, mitä yhtiöitä tai keitä ihmisiä sen mustalle listalle joutuu, eikä myöskään, mikä niiitä odottaa.
 Listalle joutuvat yritykset ja ihmiset eivät Kiinan mukaan noudata markkinoiden sääntöjä ja rikkovat sopimusten henkeä sekä lopettavat toimitukset kiinalaisyhtiöille ei-kaupallisista syistä,  kertoo muun muassa The New York Times -lehti.
 "Yhdysvallat ei sulje silmiään Kiinan käytökseltä"
 Lauantaina Yhdysvaltain ja Kiinan välien kiristyminen kävi ilmi myös poliittisena syyttelynä Aasian turvallisuusfoorumissa Singaporessa.
 Yhdysvaltain vt. puolustusministeri  Patrick Shananan  sanoi, että vakautta Aasiassa uhkaavat muun muassa Taiwania ja Etelä-Kiinan merta koskevat kysymykset. Hänen mukaansa alueella on toimijoita, jotka syyllistyvät painostukseen muun muassa rakentamalla saaria,varustamalla kiisteltyjä alueita kehittyneillä aseilla sekä varastamalla siviili- ja sotialsteknologiaa.
 Shananan ei maininnut mitään maata nimeltä, mutta Yhdysvallat on esittänyt aiemmin vastaavia syytöksiä Kiinaa kohtaan sen toiminnasta Etelä-Kiinan merellä. Useat maat kiistelevät alueiden hallinnasta Etelä-Kiinan merellä. Kiina pitää merta omana alueenaan ja Taiwania maakuntanaan.
 Shananan jatkoi, ettei Yhdysvallat voi kääntää katsettaan pois, kun maat käyttävät ystävällismielistä retoriikkaa kääntääkseen huomion pois vihamielisistä teoista. Washingtonilla on Intian–Tyynenmeren alueella laajempi ja syvempi liittolaisten ja kumppanien verkosto kuin Kiinalla, Shananan sanoi  uutiskanava CNN:n mukaan.
 Shanananin puheen jälkeen Kiinan armeijan edustaja  Shao Yuanming  sanoi toimittajille, etteivät Yhdysvaltain toimet Taiwanissa ja Etelä-Kiinan merellä edistä rauhaa. Hänen mukaansa Kiinan armeija suojelee maan suvereenisuutta hinnalla millä hyvänsä, jos joku yrittää erottaa Taiwanin Kiinasta.

Kiinan ja USA:n kauppasota kiihtyy – sanasota yltyi syyttelyksi Etelä-Kiinan meren politiikasta


Summary: We Build The Wall -ryhmä on aloittanut urakkansa yksityisomistuksessa olevalla maalla New Mexicon osavaltiossa.

Joukko presidentti  Donald Trumpin  lupaaman rajamuurin rakentamisen odotteluun kyllästyneitä yhdysvaltalaisia on ryhtynyt itse rakentamaan aitaa Meksikon vastaiselle rajalle.  We Build The Wall -ryhmä  aikoo oman ilmoituksensa mukaan tukkia rajalla nykyisin olevien aitojen väliin jääneitä aitaamattomia alueita.
 Ensimmäinen aita nousee New Mexicon osavaltioon alueelle, jota viranomaiset pitävät niin vaikeakulkuisena, ettei sinne ole rakennettu aitaa. Rakennusalue on yksityisomistuksessa,  kertoo uutiskanava CNN .
 Viranomaiset pitävät aluetta niin vaikeakulkuisena, ettei sinne ole rakennettu virallista raja-aitaa. David Peinado / EPA
 We Build The Wall aikoo rahoittaa rakennustyönsä lahjoitusten avulla. Joukkorahoituskampanja oli tuottanut lauantaina iltapäivällä Suomen aikaa jo yli 23 miljoonaa dollaria eli lähes 21 miljoonaa euroa.
 Ryhmän on perustanut sotaveteraani  Brian Kolfage , mutta taustalla häärii presidentti Trumpin entinen strategiapäällikkö  Steve Bannon .
 "He tekevät hienoa työtä"
 Ensimmäinen vapaaehtoisvoimin syntyvä raja-aita on noin 800 metriä pitkä ja maksaa 6–8 miljoonaa dollaria.
 – He tekevät hienoa työtä. Olen taistellut laittomia maahantulijoita vastaan kuusi vuotta. Rakastan kotimaatani ja tämä on yksi askel sen suojelemisessa, sanoo rakennusalueen omistava  Jeff Allen  CNN:lle.
 Vapaaehtoiset rakentajat aikovat tukkia rajalla nykyisin olevien aitojen väliin jääneitä aitaamattomia alueita. David Peinado / EPA
 Trumpin kannattajilleen lupaaman rajamuurin budjettiin verrattuna joukkorahoituksella on saatu kokoon vasta pikkusumma.  Valkoinen talo on esittänyt rajamuurin rakentamiseen budjettiesityksessään 8,6 miljardin dollarin rahoitusta.  Vaalikampanjansa aikana Trump lupasi maksattaa muurin meksikolaisilla.
 Trump ja hänen tukijansa haluavat aidata koko Meksikon vastaisen rajan laittoman maahantulon estämiseksi.  Tulijoiden määrä on tosin viime vuosina selvästi vähentynyt, toisin kuin Trump on antanut ymmärtää.  Vuosituhannen alussa etelärajalla pidätettiin yli 1,6 miljoonaa ihmistä, mutta viime vuonna alle 400 000.
 Lisää aiheesta:
 Liittovaltion tuomarin päätös jarruttaa Trumpin muurihanketta
 Pentagon ratkoo rahoitusta: Otetaan Afganistan-rahoista, käytetään Meksikon rajamuuriin
 Trump hankkii hätätilajulistuksella poikkeuksellisia oikeuksia ja miljardeja rajamuuriaan varten

Rajamuurin odottamiseen kyllästyneet Trumpin tukijat ryhtyivät itse rakennustöihin – joukkorahoituksella koottu jo yli 20 miljoonaa euroa


Summary: Koko talven odotetuin päivä on nyt, kun kesäloma alkaa. Juhlapäivän turvaksi poliisi ja muut auttajat ovat varautuneet kaikkeen mahdolliseen.

Tästä viikonlopusta on ennakkoarvailujen mukaan tulossa vilkas, kun nuoria on liikkeellä runsaasti. Jo yksin Helsingissä on noin 30 nuorten perinteistä kokoontumispaikkaa.
 – Näitä juhlintapaikkoja on Helsingissä paljon. On hyvää rantaa ja puistoa eli paikkoja, missä nuoret viettävät aikaa. Näitä pyritään valvomaan, kertoo komisario  Katja Nissinen  Helsingin poliisin ennaltaehkäisevistä toiminnoista.
 Yhteensä kaduilla on kymmeniä poliisipartioita enemmän kuin tavallisena viikonloppuna. Lisäksi jalkatyössä on mukana muita nuorisotyötä tekeviä toimijoita.
 Lisäpartioita tulee illalla taivaalta sateen muodossa.
 – Olisihan se kiva, jos juhlat voisi pitää hyvässä säässä, mutta poliisille tämmöinen vesisade ja vähän huonompi keli on kuin muutama lisäpartio.
 Poliisilla on kaiken varalta erillinen toimintasuunnitelma, jotta juhlat sujuisivat rauhallisesti ja vahingoilta vältyttäisiin. Jos juhlinta lipsahtaa liian pitkälle, silloin poliisi korjaa nuoren talteen ja vie tämän yleensä kotiin vanhempien huomaan. Vakavissa tapauksissa edessä voi olla sairaalareissu.
 Vastaavaan on varauduttu muun muassa Tampereella. Poliisi on näkyvästi paikalla ja ensihoidon yksikkö päivystää ensimmäistä kertaa nuorison suosituimmalla juhlapaikalla, Rosendahlin rannassa Pyynikillä.
 – Kyllä tässä välillä aika luovia ratkaisuja vaaditaan, Nissinen jatkaa.
 Tiedätkö missä lapsesi viettää päättäjäisiä?
 Komisario Nissinen antaa neuvon nuorille ja vanhemmille juhlinnan turvaamiseksi.
 – Pitäkää nuoret huolta toisistanne. Vanhemmilta toivoisin, että he olisivat aktviivisesti yhteydessä lapsiinsa ja olisivat selvillä siitä, missä nuoret viettävät iltaa.
 Nissinen muistuttaa myös, että edes tällaisena juhlapäivänä ei kannata kotiintuloaikoja venyttää mahdottomaan myöhäiseksi.
 – Mitä enemmän aamuyötä kohti mennään, niin sitä enemmän riskit kasvaa. Pitää tietää, missä oma lapsi on.
 Kaikkiaan Nissinen toivoisi, että juhlinnassa pidettäisiin järki kädessä ja huolehdittaisiin ystävistä ja kavereista. Tarvittaessa pitää löytyä riittävästi rohkeutta soittaa kotiin tai vähintän 112:een avun saamiseksi.
 – Ennen kaikkea mukavaa iltaa. Kohdataan tuolla hyvissä merkeissä, komisario Katja Nissinen päättää.
 Meteorologi: "Iltaan kannattaa varautua lämpimin vaattein ja sadevarustein"
 Pilvisyys lisääntyy lauantai-iltaa kohden maan etelä- ja keskiosissa lounaasta alkaen ja maan länsiosaan leviää sadealue.
 – Maan pohjoisosissa on pilvistä ja paikoin sateista, Lapissa saattaa tulla jopa räntää, kertoo Ylen meteorologi  Kerttu Kotakorpi .
 Sunnuntain vastaisena yönä lämpötila laskee maan etelä- ja keskiosassa 6 ja 10 asteen välille, pohjoisosassa nollan ja 5 asteen välille.
 – Iltaan kannattaa koko maassa varautua lämpimin vaattein ja sadevarustein, Kotakorpi muistuttaa.
 Sadealue väistyy varhain sunnuntaina itään, mutta päivällä voi tulla vielä sadekuuroja idässä ja pohjoisessa.

Poliisi varautuu nuorten juhlintaan illalla: "Pitäkää toisistanne huolta"


Summary: Räjähdysten sarja tuhosi tehdasrakennuksen osittain ja nosti kaupungin ylle mustan savupatsaan.

Venäjän Nižni Novgorodin alueella sijaitsevassa TNT-räjähdettä valmistavassa tehtaassa sattuneissa räjähdyksissä on loukkaantunut lähes 80 ihmistä, kertoo uutistoimisto Tass. Loukkaantuneista suurimman osan vammat ovat lieviä. Noin puolet loukkaantuneista on tehtaan työntekijöitä ja noin puolet paikallisia asukkaita.
 Räjähdysten sarja tuhosi Dzeržinskissä sijaitsevan tehdasrakennuksen osittain. Räjähteet ilmeisesti räjähtivät tehtaalla syttyneen tulipalon seurauksena.
 Turman jälkeen kaupungin ylle nousi suuri musta savupatsas.  Venäläisen RT-uutiskanavan mukaan  räjähdyksen voimasta rikkoutui ikkunoita kolmen kilometrin päässä tehtaasta.
 RT-kanavan mukaan kyseessä on vuoden sisällä jo kolmas räjähdysonnettomuus samalla tehtaalla. Viime elokuussa viisi ihmistä kuoli räjähdyksessä. Huhtikuussa sattunut räjähdys aiheutti vain aineellisia vaurioita.
 Dzeržinsk sijaitsee noin 400 kilometrin päässä Moskovasta.

Räjähdeaineita valmistavalla tehtaalla räjähti Venäjällä – Jo kolmas räjähdys samalla tehtaalla vuoden sisällä


Summary: Summa menee Kaliforniassa San Franciscon alueella kodittomia, köyhiä ja huumeriippuvaisia auttavalle järjestölle.

Yhdysvalloissa on maksettu huutokaupassa ennätyshinta lounaasta sijoittajaguru  Warren Buffetin  kanssa,  kertoo talouslehti Financial Times.
 Lounas myytiin hyväntekeväisyyshuutokaupassa 4,56 miljoonan dollarin eli 4,1 miljoonan euron hintaan. Summa menee Kaliforniassa San Franciscon alueella kodittomia, köyhiä ja huumeriippuvaisia auttavalle Glide-järjestölle.
 – Olemme ällistyneitä ja kiitollisia, sanoi Glide-järjestöä johtava  Karen Hanrahan .
 Järjestön vuotuinen budjetti on runsaat 20 miljoonaa euroa.
 – Apumme kysyntä on noussut rajusti ja kuilu rikkaiden ja köyhien välillä kasvaa, Hanrahan kuvasi Financial Timesin mukaan.
 Vuokrat ovat nousseet San Franciscon alueella rajusti kuluneen vuosikymmenen aikana.
 Nimettömänä pysytellyt ostaja pääsee lounaalle maailman kolmanneksi rikkaimman henkilön, Berkshire Hathaway -sijoitusyhtiön perustajan Buffetin kanssa keskustelemaan sijoituksista ja taloudesta.
 Lounas järjestään newyorkilaisessa ravintolassa, ja huutaja saa ottaa tapaamiseen mukaansa seitsemän ystäväänsä.
 Huutokauppa on ollut Buffetin jokavuotinen perinne vuodesta 2000 asti. Tapahtumalla on kerätty tähän mennessä lähes 30 miljoonaa euroa hyväntekeväisyyteen.
 Aiemmat ennätykset olivat vuosilta 2012 ja 2016, jolloin lounaasta maksettiin 3,46 miljoonaa dollaria eli runsaat kolme miljoonaa euroa.

Lounaasta sijoittajaguru Buffetin kanssa maksettiin ennätyshinta: yli 4 miljoonaa euroa


Summary: Veronmaksajien keskusliiton toimitusjohtaja Teemu Lehtinen arvioi, että verotuksen yleislinja on painottumassa vahvasti haitallisen kulutuksen verottamiseen.

Hallitusneuvottelujen verolinjasta tiedetään jo jonkin verran. Kaiken kaikkiaan veroja kiristetään noin 700 miljoonalla eurolla.
 SDP:n Antti Rinteen johtamien hallitusneuvottelujen verolinjauksista kertoi ensimmäisenä Iltalehti, joka oli saanut haltuunsa hallitusohjelman luonnoksen. Yle on hankkinut lisätietoja omista lähteistään ja varmistanut Iltalehden tietoja.
 Veronmaksajien keskusliiton toimitusjohtaja  Teemu Lehtinen  kuvaa verotuksen kaavaillun yleislinjan painottuvan vahvasti haittaverotukseen eli haitallisen kulutuksen verottamiseen.
 – Eli energian veroissa ja terveyshaittojen veroissa. Tuloveropuolella on vähemmän suuria asioita, lähinnä pieniä säätöjä ja yksityiskohtia, kuten kotitalousvähennyksen leikkaus, sanoo Lehtinen.
 Eri valmisteverojen muutokset ovat isoja, arvioi Lehtinen. Fossiilisten polttoaineiden verotusta aiotaan kiristää 250 miljoonalla eurolla.
 – Jo pelkästään polttoaineiden verotuksen kiristys bensiiniin ja dieseliin on luokkaa 5 senttiä litralta. Nämä ovat merkittäviä kiristyksiä ja tuntuvat lompakossa autoilijoilla.
 Tosin vielä ei tiedetä, millä aikataululla energiaverotusta kiristetään eli miten se jakaantuu hallituskaudella.
 Tupakka-askiin on tulossa 1,80 euron korotus eli, jos aski maksaa nyt esimerkiksi 8 euroa, uusi hinta olisi 9,80 euroa.
 Tavanomaiseen kotitalousvähennykseen reilun 200 euron leikkaus
 Kotitalousvähennyksen muutos on myös tuntuva: vähennyksen on tehnyt Veronmaksajain mukaan noin 400 000 ihmistä vuosittain. Keskimääräinen vähennys on noin 1 000 euroa ja siihen tulee reilun 200 euron leikkaus 780 euroon.
 Kotitalousvähennys työkorvauksesta tippuu 2 250:een euroon ja 40 prosenttiin, kun se on nyt 2 400 euroa ja 50 prosenttia työn osuudesta. Kotitalousvähennyksestä leikataan vuositasolla 95 miljoonaa euroa.
 Iltalehden  tietojen mukaan tuleva hallitus selvittää, miten kotitalousvähennyksen rinnalle voitaisiin ottaa käyttöön tukijärjestelmä, jossa kotitalousvähennyksen kaltaisesta edusta voisivat hyötyä myös pienituloisimmat.
 Lapsilisiin olisi tulossa pientä säätöä. Lapsilisä nousee monilapsisilla perheillä niin, että jokaisesta lapsesta maksetaan 10 euroa lisää. Yksinhuoltajakorotus on nyt 53,30 euroa ja siihen tulee myös 10 euroa lisää. Esimerkiksi viidennestä sekä jokaisesta seuraavasta lapsesta maksetaan 172,69 euroa kuukaudessa.
 Asuntolainojen korkovähennys poistuu vähitellen kokonaan hallituskauden aikana. Tämä on linjattu jo edellisten hallitusten aikana. Korkovähennyksen merkitys poikkeuksellisen alhaisella korkotasolla on rajallinen. Jos korot nousevat, tilanne voi olla toinen.
 Veronmaksajain toimitusjohtaja Lehtinen arvioi, että tuloverotuksessa mennään aika lailla nollilla. Käytännössä ansiotulojen verotuksessa ei tulevalla vaalikaudella tapahdu kovin suuria muutoksia näiden linjausten mukaan. Tuloverotuksen keventämiseen on kaavailtu 200 miljoonaa euroa.
 – Nämä vähäiset kevennykset, mitä luvataan pieni- ja keskituloisille, korvaavat korkeintaan osan siitä [veronkorotuksista]. Sosiaalivakuutusmaksut ovat nousemassa ensi vuonna, Lehtinen huomauttaa.
 Alkoholin hintaan maltillinen korotus
 Alkoholiin on tulossa vielä korotus, 50 miljoonaa euroa. Miten se vaikuttaa eri juomien hintoihin, jää nähtäväksi. Alkoholiveron maltilliseen korotukseen on saattanut vaikuttaa Viron päätös alentaa alkoholin verotusta.
 Virvoitusjuomien nauttiminen tulee kalliimmaksi; puolentoista litran virvoitusjuomapullon hinta noussee 10 senttiä. Verolla valtio kerää 25 miljoonaa euroa.
 Hankalia pääomaverotukseen liittyviä kysymyksiä ratkotaan jatkossa työryhmissä. Yksi kiistelty asia on ollut lähdevero. Valtion omaisuuden myynti käsitelllään myös erillisessä työryhmässä.
 Lisätty lause klo 17.22: Tuloverotuksen keventämiseen on kaavailtu 200 miljoonaa euroa.

Hallitusneuvottelujen verolinjaukset varmistumassa: Kotitalousvähennystä leikataan, bensa kallistuu 5 senttiä ja lapsilisiin pieni korotus


Summary: Jos Saksassa alkaa hallituskriisi, se tulee EU:n kannalta hankalaan aikaan, kirjoittaa Eurooppa-kirjeenvaihtaja Dan Ekholm.

Saksan kristillisdemokraattinen unioni (CDU)

Nuori 26-vuotias tubettaja  Rezo  on saanut Saksan politiikan sekaisin. Hän julkaisi muutama päivä ennen EU-vaaleja  Youtubessa videon,  jossa hän vaati Saksan valtapuolueen kristillisdemokraattien eli CDU:n tuhoamista.
 Videolla Rezo haukkui yksipuolisesti kristillisdemokraatteja muun muassa siitä, että puolue ei ole tehnyt tarpeeksi ilmastonmuutoksen hillitsemiseksi. Ennen vaaleja tunnin mittaista videoklippiä oli katsottu 11 miljoonaa kertaa.
 Rezo antoi videolla äänestysohjeita nuorille katsojilleen ja heidän vanhemmilleen. Hänen mielestään EU-vaaleissa ei kannattanut äänestää kristillisdemokraatteja tai sosiaalidemokraatteja, eikä ainakaan oikeistonationalistista Vaihtoehto Saksalle eli AfD -puoluetta.
 Eurovaalien suurin voittaja olikin vihreät, joka melkein kaksinkertaisti ääniosuutensa 20,5 prosenttiin. Puolue nousi sosiaalidemokraattien ohi toiseksi suurimmaksi puolueeksi.
 Lauantaina  N-tv-kanavan julkaisemassa kannatusmittauksessa  vihreät nousi myös kristillisdemokraattien ohi suurimmaksi puolueeksi ensimmäistä kertaa Saksan historiassa.
 Jälkianalyyseissa on oltu erimielisiä siitä, johtuuko vihreiden äänivyöry Rezon videosta, aktivisti  Greta Thunbergin  ilmastolakosta, vihreiden uudesta puoluejohdosta vai kyllästymisestä Saksan hallituspuolueisiin.
 Hallitus sinnittelee yhdessä
 Saksan hallituspuolueille eli CDU:n ja Baijerin CSU:n liitolle sekä sosiaalidemokraateille vaalitulos oli tyrmäävä. Puolueet ovat johtaneet Saksaa käytännössä koko sodan jälkeisen ajan.
 Jos hallitus muodostettaisiin nyt eurovaalituloksen perusteella, puolueilla ei olisi enemmistöä edes yhdessä.
 CDU/CSU hävisi eurovaaleissa 6,5 prosenttiyksikköä, mutta pysyi suurimpana puolueryhmänä. Sosiaalidemokraattien kannatus taas romahti peräti 11,4 prosenttiyksikköä.
 Puolueet yrittävät silti vielä pinnistellä hallituksessa järkiavioliitossaan. Rakkautta ei ole ollut enää pitkään aikaan, ja vaalien tulos vain lisäsi kumppaneiden pahoinvointia.
 CDU:n puheenjohtaja rajoittaisi tubettajien puheita
 CDU:n uusi puheenjohtaja  Annegret Kramp-Karrenbauer , joka nousi puoluejohtajaksi  Angela Merkelin  jälkeen viime joulukuussa, on joutunut vielä suurempiin vaikeuksiin vaalien jälkeisten puheidensa takia.
 Kramp-Karrenbauer totesi vaalien jälkeen, että Youtubessa pitäisi rajoittaa mielipiteiden esittämistä ennen vaaleja. Hän vertasi some-kanavia perinteisiin tiedotusvälineisiin ja sanoi, etteivät nekään saa olla puolueellisia ennen vaaleja.
 Asiantuntijoiden ja vastustajien mukaan Kramp-Karrenbauerin lausunnot ovat Saksan perustuslaissa taatun ilmaisunvapauden vastaisia. Liberaalien puheenjohtaja  Christian Lindner  piti Kramp-Karrenbauerin puheita uskomattomina.
 Annegret Kramp-Karrenbauer piti lehdistötilaisuutta Berliinissä 27. toukokuuta 2019. Odd Andersen / AFP
 Puoluelehdet ovat Saksassakin voineet aina kehottaa lukijoitaan olemaan äänestämättä jotain puoluetta. Sitoutumattomat lehdet tekevät näin harvoin, mutta nekin saattavat ottaa kantaa ääripuolueiden äänestämistä vastaan.
 Tubettaja Rezo taas haukkui Saksan valtapuolueita. Tubettajat eivät kuitenkaan ole yleensä toimittajia, eikä heitä voi edellyttää seuraamaan esimerkiksi yleisradioyhtiöiden puolueettomuussääntöjä.
 Moni kriitikko pitää Kramp-Karrenbauerin lausuntoa pahana erehdyksenä. Tämän viikon EU-huippukokouksen yhteydessä liittokansleri Merkeliltä kysyttiin, voiko tällainen henkilö edes nousta liittokansleriksi.
 Myös demarien johtajalla on vaikeaa
 Sosiaalidemokraateillakaan ei ole helppoa. Entinen mahtipuolue sai sunnuntain vaaleissa vain 15,8 prosenttia äänistä. Vertailun vuoksi esimerkiksi vuoden 1998 liittopäivävaaleissa sen kannatus oli 40,9 prosenttia.
 Kun demareilla menee huonosti, he haluavat yleensä vaihtaa puheenjohtajan. Puolueella on ollut jo kahdeksan puheenjohtajaa 2000-luvulla, kun kristillisdemokraatteja on johtanut samalla ajanjaksolla vain kolme henkilöä.
 Tällä hetkellä demareita johtaa  Andrea Nahles , joka on ollut pestissään vasta hieman yli vuoden. Hän on puolueen historian ensimmäinen naispuheenjohtaja.
 Nahlesin edeltäjä  Martin Schulz  on arvostellut tätä. Saksassa on jo uumoiltu, yrittääkö Schulz palata puoluejohtajaksi. Hän kuitenkin kieltäytyi kunniasta.
 Andrea Nahles järjestää nyt luottamusäänestyksen SPD:n parlamenttiryhmässä, jotta ilma puhdistuisi. Nahles ei ole halunnut nousta ministeriksi, vaikka hän on puoluejohtaja, vaan toimii parlamenttiryhmän puheenjohtajana. Äänestys järjestetään ensi viikolla.
 Pysyykö hallitus kasassa syksyllä?
 Loppusyksystä demarit tekevät välianalyysin hallitusyhteistyöstä. Silloin yltyy repivä keskustelu siitä, kannattaako demarien jatkaa Merkelin hallituksessa vai ei.
 Tilanne pahenee, jos demareille menee huonosti itäisen Saksan kolmessa osavaltiovaalissa syyskuussa.
 Demarit haluavat vasemmistolaisempaa politiikkaa ja kristillisdemokraatit oikeistolaisempaa politiikkaa, jotta kannatus paranisi. Merkel jää sillanrakentajana yksin.
 Jos Saksassa alkaa hallituskriisi syksyllä, se ajoittuu EU:n kannalta hankalaan aikaan. Suomi yrittää tuolloin EU:n puheenjohtajana saada uuden komission kasaan.
 Lue myös:
 Saksa ja Ranska nokittelivat EU-komission puheenjohtajan nimityksestä – Macron haluaa kaksi miestä ja kaksi naista huippuvirkoihin
 Analyysi: Oikeistopopulistien rynnistys valtaan jäi vajaaksi EU:ssa
 Eurooppalaiset äänestivät vilkkaimmin 20 vuoteen – katso täältä eri maiden tuloksia
 Vaihdettu 1.6.2019 klo 16.53 linkki mielipidemittauksen alkuperäiseen lähteeseen.

Analyysi: Tubettaja sai Saksan suurimman puolueen puheenjohtajan pois tolaltaan – hallitus horjuu surkean eurovaalituloksen jälkeen